text:
जाहि दिन सँ संविधानक अष्टम सूची मे मैथिली भाषाक नाम जुटल, हम सब अपना केँ गौरवान्वित महसूस कऽ रहल छी। बात इ गौरवक अछिहो। पूरा मिथिला आ मिथिलाक बाहरो जतऽ देखू ततऽ कार्यक्रमक आयोजन भेल। नवीन नवीन मैथिली नामधारी संस्थाक उदय आओर मैथिल, मिथिला आ मैथिलीक विकासक चर्चा तऽ आम भऽ गेल। कियो मस्त छथि तऽ कियो पस्त आ कियो मैथिली भाषाक विकासक चिन्ता सँ रोगग्रस्त।
कतेक गोटय तऽ सामाजिक रूप सँ चिन्तित भऽ एना कहैत छथिन्ह जे कोशी कमलाक बाढ़ि सँ जतेक छियानैत नहि भेल ताहि सँ बेसी छियानैत मैथिली नहि बजला सँ होयत। जगह जगह मंच सँ एका पर एक विद्वानक भाषणक संग किछु ललका कानवलाक कठहँसी सुनब, साधारण लोकक विवशता भऽ गेल। मातृभाषाक प्रति प्रेम कुनु खराबो बात नहि। संविधानो मे एकर विधान अछि जे प्रारंभिक शिक्षा मातृभाषा मे देल जाय।
गजानन बाबू गामक प्रतिष्ठित, अवकाश प्राप्त शिक्षाविद छथि। अवकाश प्राप्त भेलाक पश्चात शहर छोड़ि, गामक स्थायी निवासी भऽ गेलाह संगहिं हुनके दलान पर चलय वला प्रायः अस्थायी चौपालक स्थायी सदस्य सेहो।
बैसारी मे गजानन बाबू भरि दिनक अखबारी सूचना आ रेडियो-समाचारक आधार पर प्राप्त ज्ञान केँ साँझ होइतहिं, गामक लोकक बीच बँटनाय शुरू कऽ दैत छथि। श्रोताक संख्या बढ़य ताहि खातिर सुननिहारक वास्तें बेसी काल तमाकू आ अंतिम में एक बेर चाय केर इन्तजाम गजानन बाबूक तरफ सँ मुफ्त।
ओना तऽ गजानन बाबू अनेक भाषाक जानकार छथि, मुदा मातृभाषा मैथिली केर प्रति बिशेष आग्रह। बेसी काल लोकक बीच में बजैत छथि - आजुक धिया पुता आब तऽ घरो मे मैथिली बजनाय छोड़ि देलक। कनिये दिनक खातिर शहर टा गेल कि बनि गेल अंग्रेज, पहिरनाय ओढ़नाय सब ओहने। ततेक अंग्रेजिया स्कूल खुलि गेल अछि जे सब अपना अपना बच्चा केँ ओही स्कूल मे ठूसि रहल छथि अंग्रेज बनेबाक वास्तें। कोना होयत मैथिलीक विकास? मैथिली आब घरो मे बचती की नहि? आदि आदि "आर्ष वचन" सँ समस्त चौपालक लोक केँ बेसी काल तृप्त करैत छथिन्ह।
अंतरराष्ट्रीय मैथिली परिषदक एक कार्यक्रम गाम मे आयोजित भेल। किछु पदाधिकारीगण बाहरो सँ एलाह। गामक किछु मातृभाषा प्रेमी लोक सेहो जमा भेलाह। कार्यक्रम अस्थायी चौपाल यानि गजानन बाबूक दलाने पर आयोजित छल। गजानन बाबूक गामक लोक पर खूब प्रभाव छल। आय तऽ बाहरो सँ अतिथिगण आयल छथिन्ह तऽ नाश्ता आदिक प्रबंध सेहो होयत, इ सोचि बहुत गामक लोक सभा मे जमा भेलाह।
कार्यक्रम शुरू भेल। गजानन बाबूक मातृभाषा-प्रेम वाणी सँ फूटि पड़ल। पुरनका कैसेट बाजय लागल - आजुक धिया पुता घरो मे मैथिली नहि बाजि "मम्मी डैडी" बाजय छथि, मैथिली बाजब अपमान बुझै छथि -------- आदि आदि।
लोक सब ध्यानमग्न भऽ सुनि रहल छथि। ताबत धरि एक सात आठ सालक बचिया अचानक दलान पर आबि गजानन बाबू केँ संबोधित करैत बाजल - "ग्रैंड पा ग्रैंड पा, आपको जरूरी काम से अंदर बुलाया जा रहा है।"
एतबा सुनतहि अतिथिगण सहित गामक लोक सेहो गुम भऽ गेलाह संगहि गजानन बाबू केँ काटू तऽ खून नहि। मातृभाषाक प्रति नकली अनुरागक पोल खुलि गेल। आखिर कथनी करनी के इ अन्तर कहिया तक?


c: text/html

text:
मुख्यमंत्री नीतीश कुमार बुध दिन दिल्ली मे छलाह. दिल्ली मे ओ प्रधानमंत्री संग कइटा नेता...मंत्री सभ सं मिललाह. दिन मे लंच के समय ओ प्रेस क्लब ऑफ इंडिया मे छलाह. एहिठाम प्रेस क्लब के तरफ सं प्रेस से मिलिए कार्यक्रम राखल गेल छल.
मुख्यमंत्री एहिठाम देश-दुनिया के तमाम मसला पर चर्चा करलखिन्ह. पत्रकारक सवाल के जवाब देलखिन्ह. एहि मौका पर प्रेस क्लब के तरफ सं मुख्यमंत्री नीतीश कुमार जीके एकटा ज्ञापन सेहो सौंपल गेल.
मुख्यमंत्री जीक सौंपल गेल ज्ञापन मे दरभंगा मे पत्रकार के संग एसडीओ के
दुर्व्यवहार केर मामला उठाएल गेल. मुख्यमंत्री जी पत्रकार सभ के एहि मामला देखय के आश्वासन देलखिन्ह.
दरभंगा के एसडीओ संजय कुमार सिंह 26 जनवरी के गणतंत्र दिवस के दिन इलाका के वरिष्ठ पत्रकार सभ के संग दुर्व्यवहार कएने छलखिन्ह. एहि के बाद दरभंगा के पत्रकार सभ काला दिवस सेहो मना एसडीओ के खिलाफ मार्च निकालने छलखिन्ह.
एहि मामला मे दरभंगा के नगर निगम आयुक्त के अध्यक्षता मे एकटा समिति बनाएल गेल अछि. नगर आयुक्त जांच शुरु करि देने छथिन्ह. समारोह मे शामिल पत्रकार सभ सं सेहो पूछताछ कएल गेल अछि.
आब जखन दिल्ली मे प्रेस क्लब के तरफ सं मुख्यमंत्री के सामने एहि मामला के उठाएल गेल अछि त उम्मीद अछि जे जल्दीए किछ न किछ निकलि क जरूर आएत.
अहां सभ के बता दिअ जे दिल्ली मे प्रेस क्लब ऑफ इंडिया के बहुत रास सदस्य दरभंगा के छथिन्ह जेहि मे हमहुं शामिल छी... आओर अखन से ट्रेजरर छथिन्ह नदीम काजमी जी ओ सेहो दरभंगे के छथिन्ह.
एनडीटीवी के पत्रकार नदीम अहमद काजमी जी दरभंगा मामला के संग रूपम- केसरी मामला मे पूर्णिया के पत्रकार नवलेश पाठक के परेशान करय के मामला सेहो उठौलखिन्ह.

robotstxt: allowed

filter: keep


text:
संविधान संशोधन फेल, बहुमत नै पुगल
अपन मिथिला/ , भदौ ५ – संविधान संशोधन प्रस्ताव संसदमें फेल भेल अछि । सोमदिन भेल चुनाव में पक्षमें ३ सौ ४७ विपक्षमें २ सौ ६ भोट एल छेल ।
संविधान संशोधनके पक्षमें दुई तिहाई बहुमत नै पगला से संविधान संशोधनके प्रयास असफल भेल अछि। सोमदिन संसदमें ५ सौ ५३ सांसद उपस्थित छेल । दुई तिहाई संख्याके लेल ४८ सांसद नै पूगल अछि । संशोधन विधेयक ऊपर दफावार छलफल बादः चुनाब के प्रक्रिया में गेल छेल। प्रस्ताव पारित हुवा के लेल संसदमें रहल ५ सौ ९२ सांसदके दु तिहाई अर्थात ३ सौ ९५ सांसदके समर्थन आवश्यक छेल।
संविधान संशोधनके माग करैत आरहल राष्ट्रिय जनता पार्टी प्रस्ताव पास आ फेल जे हेत संसदीय प्रक्रियामें एल नतिजा स्वीकार करै के सहमति कचुकल अछि । भदौ ६ गते मंगलदिन १ बजे संसदके दोषर बैठक रखने अछि ।


text:
पढ़बाक मोन होइए, लिखबाक मोन होइए,
किछु ने किछु सदिखन, सिखबाक मोन होइए ।
अन्हड़ जे रातिखन एलै, सब गाछ डोलि गेलै,
टिकुला कतेक खसलै, बिछबाक मोन होइए ।
सासुर इनार होइए आ डोल थिकहुँ हमहूँ,
किछु ने किछु एखनहुँ, झिकबाक मोन होइए ।
अहाँ आबि जे रहल छी, सुनिकऽ बताह भेलहुँ,
गोबर सँ आइ आङन, निपबाक मोन होइए ।
दुइ ठोर थीक अथवा तिलकोर केर तड़ुआ,
होइत अछि लाज लेकिन, चिखबाक मोन होइए ।
कोनो ऑफिसक चक्कर, लगबऽ ने पड़ै ककरो,
ई बीया विचार – क्रान्तिक, छिटबाक मोन होइए ।
आजादीक लेल एखनहुँ, संघर्ष अछि जरूरी,
व्यर्थ गेल सब माँगब, छिनबाक मोन होइए ।


text:
मूलतः अररिया जिला'क देवीगंज मे जन्म लेनिहारि रंजना'क ससुर थिकैंह-सहरसा जिलाक लगमा आ ओ रहैत छथि पटना मे....संगीत'क प्रारंभिक शिक्षा हिनका अपन संगीतज्ञ पिता भगवत मिश्र वियोगी सँ भेटलनि आ बाद मे पंचगच्छिया घराना'क योगेन्द्र भारती, उपेन्द्र यादव आदि सँ संगीत सीखि ई गायन लेल मंचस्थ भेलीह....ग़ज़ल आ विद्यापति गीत कें गयबाक हिनक विशिष्ट अंदाज़ छनि आ यैह कारण सँ विद्यापति गीत'क हिनक अल्बम "चानन" बाज़ार मे खूब जमलनि आ नव कीर्तिमान गढ़ालकनि....मैथिली फीचर फिल्म "एक चुटकी सेनुर" आ मिथिला दर्शन प्रस्तुत अल्बम "किये रही छी दूर-दूर" मे सेहो हिनक विशिष्ट गायकीक जादू देखल जा सकैत अछि ...विभिन्न ठाम आयोजित विद्यापति पर्व मे विद्यापति संगीत'क पर्याय बनि गेल रंजना झा कें ई टी वी बिहार दिस सँ सम्मान सेहो भेटल छनि....हमरा सबहक शुभकामना.....
First Portal of Maithili Films, Artists, Songs, Music, Theater and Entertainment मैथिली फ़िल्म, कलाकार, गीत- संगीत, रंगमंच आ मनोरंजनक पहिल मैथिली पोर्टल
Thursday, September 22, 2011
मैथिली गीत गगन'क चमकैत नक्षत्र : रंजना झा (Singer Ranjana Jha)
1 comment:
Subscribe to: Post Comments (Atom)


text:
चाहक अंतिम चुस्कीक संग सिरमा लग राखल किछु फोटो पर नजरि गेलैक. ओ एक-एक फोटो पर नजरि फिरा रहल छल कि गुलटन लूडो ल' क' आबि गेल. सिंटू सभ फोटो गुलटन कें थमबैत पुछलक-"तोरा कोन अंटी पसिन छह?"
गु्लटन भभा क' हंसल आ ओहि मे सं एकटा फोटो अलग करैत सिंटूक हाथ मे देइत बाजल-"हमरा ई अंटी चाही...मम्मी कें हम कहि देने छियै."
सिंटू गु्लटनक गाल ऐंठइत पुछलक- "की ख़ास छियै एहि अंटी मे?"
गुलटन अविलंब बाजल- "एहि अंटी कें मोंछो छै."
एतेक मे सिंटूक भाउज गुलटन कें कान पकड़ि भनसा घर दिस ल' गेलीह. सिंटू फोटो दिस एकटक तकैत रहल आ लगले ओकर स्मृतिपटल पर ओ क्षण सजीव भ' उठल जखन ओ रिद्धि कें पहिल बेर देखने छल. रिद्धि कें सेहो पम्ही छलै कने क'. गोर-गोर चाम पर हरियर सन पम्ही जे समयक संग बिला सन गेलै कतहु.


text:
गुरुवार, 25 दिसंबर 2014
मिथिला महोत्सव - २०१४
दहेज़ मुक्त मिथिला के सानिध्य में - 28 दिसम्बर - 2014 के देहिसर मुंबई में मिथिला मोहोसव के आयोजन होबय जा रहल अच्छी , जाहि में अपनेक समस्त परिवार के उपस्थिति अनिवार्य अच्छी , दहेज़ खास क मिथिला में एकटा बहुत पैघ समस्या अच्छी , जाहि के निवारण हेतु , दहेज़ मुक्त मिथिला परिवार अपन कर्तव् के पालन करैत बेर - बेर देल्ही आ मुंबईटा नै पूरा विस्व में दहेज़ समस्या के खत्म कराय में लागल अच्छी , चाहे नेपाल सन करुणा झा होयत या प्रवीण जी आई तक अपन कर्तवय सं पाछू नै हैट पोलैथि , ओहे जिम्बारी के पालन करैक लेल दहेज़ मुक्त मिथिला अध्यक्ष , पंकज झा (मुम्बई ) आ संरक्ष पंडित श्री धर्मनद झा , संजय मिश्र इतियादी अनेको भी सहयोगी शामिल छैथि , हुनक अभिलाषा कइ पूरा करैक लेल अपनेक सहयोग अनिवार्य अच्छी ।
याद रखाब - 28 दिसम्बर - २०१४ रवि दिन
जय मैथिल जय मिथिला
कोई टिप्पणी नहीं:
सदस्यता लें टिप्पणियाँ भेजें (Atom)


text:
ज्योति श्रीवास्तव
बुद्ध क मूर्ति दरभंगा स पटना ल जेबाक निर्णय एक बेर फेर मिथिलाक लोक कए पुरान इतिहास स्मरण करा देलक अछि। इतिहास गवाह अछि जे दरभंगा पटना कए बहुत वस्तु देलक, मुदा पटना दरभंगाक सबटा उपकार बिसरैत रहल। दरभंगाक सबटा निशान मिटबैत रहल। एहन मे एक बेर फेर इ डर भ रहल अछि जे मिथिला क धरोहर कहीं पटना जा कए अनचिन्हार क देल जाएत। जेना पूर्व मे होइत रहल अछि। एहन मे दरभंगाक लोकक इ कहब उचित अछि जे आगू दान देबा स पूर्व इ विचार स्वभाविक अछि जे कहीं दरभंगाक एहि पहचान कए स्टेशनक टपटप पड़ाव जेका लुप्त त नहि क देल जाएत। कहीं छज्जूबाग क बंगला जेना दरभंगा गुमनाम त नहि भ जाएत। कहीं हार्डिंग पार्क जेना एहि मूर्ति पर सेहो कोनो अन्य मालिक दावा त नहि पेश क देल जाएत। दरभंगा क जनप्रतिनिधिक रूप मे संजय सरावगीक चिंता दरभंगाक चिंता अछि आ दरभंगाक लोकतांत्रिक इतिहास मे इ पहिल बेर अछि जखन जनप्रतिनिधि एहन मसला पर जनता क प्रतिनिधि भ ढार छथि।
इ ककरो स नुकायल नहि अछि जे चंद्रधारी संग्रहालय बिहारक दोसर सबस पैघ संग्रहालय अछि। एहि ठाम मिथिला स जुडल कईटा एहन धरोहर अछि जेकरा देखबा लेल देश-विदेश स लोक अबैत अछि। सरकार पटना मे दोसर संग्रहालय बना रहल अछि, मुदा दरभंगा मे स्थिति इ अछि जे पहिने स दूटा संग्रहालय रहैत एकर उपेक्षा चरम पर अछि। बहुमूल्य धरोहर कोठली मे कई साल स सील अछि आ आम लोक अपन धरोहर कए संग्रहालय मे देखबा स वंचित अछि। इ मामला जखन प्रकाश मे आनल गेल, त बिहार सरकार आब नव परिस्थिति पैदा क देलक अछि। सरकार सांस्कृतिक लेन-देनक नाम पर एहि संग्रहालयक बहुमूल्य धरोहर कए पटना स्थित बुद्ध स्मूति पार्क मे स्थानांतरित करबाक फैसला लेलक अछि। एक दिस जतए दरभंगा क लोग एहि संग्रहालय क स्थिति ठीक करबाक आ धरोहर कए ठीक स प्रदर्शित करबाक मांग क रहल छल, ओतहि सरकार उल्टा धरोहर कए दरभंगा स हटेबाक निर्णय ल लेलक अछि। सरकारक इ डेग एहन बुझा रहल अछि जेना नहि रहत बांस आ नहि बजत बांसुरी। संयोग कहल जाए जे बिहार सरकार मे एहि विभागक सचिव चंचल कुमार सेहो मिथिलाक झंझारपुर क रहनिहार छथि जे मधुबनी जिला मे पडैत अछि। हुनक द्वारा लिखल गेल पत्र मे कहल गेल अछि जे 24 अवलोकितेश्वर, 19 बुद्ध क बैसल प्रतिमा, 10 बुद्ध क प्रतिमा आ तारा क 15 प्रतिमा जे कांस क बनल अछि ओकरा ऋण स्वरूप पटना पठाउल जाए।
एहन मे राज्य सरकार क निर्देश पर बुद्ध क चारिटा प्रतिमा दरभंगा क चंद्रधारी संग्रहालय स पटना पठाउल जेबाक अछि। एहि प्रतिमा सब मे पीतल स बनल बुद्ध क ओ मूर्ति सेहो अछि जे 18 वीं सदी मे राजनगर आनल गेल छल। जाहि ठाम स इ मूर्ति संग्रहालय कए दान देल गेल।
इ समाचार आगिक जेना दरभंगा मे पसरल आ धरोहरक संरक्षण लेल सतत सक्रिय रहनिहार स्थानीय विधायक संजय सरावगी सबस पहिने एहि पर आपत्ति केलथि। ओ सवाल केलथि जे इ प्रतिमा दरभंगा स किया, कतए आ केतबा दिन लेल पठाउल जा रहल अछि। दरअसल सरकार इ साफ नहि केलक अछि जे इ मूर्ति केतबा दिन लेल दरभंगा स पटना जा रहल अछि। एहन इ सेहो साफ नहि अछि जे इ मूर्ति फेर दरभंगा घुरत बा नहि। विधायक सरावगीक एहि प्रश्न क कोनो जवाब क्यूरेटर शम्श अबरार नहि द सकताह। एहन मे दरभंगाक जनता सेहो विधायक क संग गुरुदिन संग्रहालय मे धरना देबा लेल पहुंचल। राजनीतिक पार्टी एहि मुद्दा कए मिथिला आ दरभंगा क प्रतिष्ठा स जोड़िकए आंदोलन ठार क रहल अछि, मुदा सवाल अछि जे सरकार सांस्कृतिक लेन-देन मे दोहरा मापदंड किया अपना रहल अछि। क्यूरेटर आ कला संस्कृति विभाग क अधिकारी क कहब अछि जे सांस्कृतिक आदान-प्रदान क तहत एकटा संग्रहालय क वस्तु दोसर संग्रहालय कए जाइत रहल अछि, मुदा कियो इ नहि बता सकलाह जे पटना संग्रहालय स कहिया कोन वस्तु दरभंगा स्थिति दूनू में से एकोटा संग्रहालय मे आनल गेल। सवाल इ अछि जे आदान-प्रदान सन शब्द मे दरभंगा लेल केवल प्रदान किया अबैत अछि। इतिहास गवाह अछि जे दरभंगा हरदम पटना कए किछु नहि किछु दैत रहल आ पटना दरभंगा क उपकार कए बिसरैत रहल। विधायक सरावगी क भूमिका ऐतिहासिक कहल जा सकैत अछि। एहि मामला मे दरभंगा मे सर्वदलीय विरोध हेबाक चाही। लोक कए दलीय भावना स ऊपर भ दरभंगा आ मिथिलाक इतिहास कए बचेबा लेल पहल करबाक चाही। इतिहास मे रूचि रखनिहार लोक कए स्मरण करा दी जे पटना संग्रहालय मे राखल बुद्ध क अस्थि कलश कए सेहो मिथिला क्षेत्र वैशाली पठेबाक लेल सरकार तैयार नहि अछि। फेर कोन मुंह स तिरहुत क एहि धरोहर कए पटना पठाउल जाए। राजधानी कए तिरहुत स ओकर धरोहर चाही, मुदा ओ तिरहुत कए ओकर धरोहर नहि घुराउत। इ दोहरा मानदंड के मंजूर करत। सरकारक एहि डेग कए विरोध करैत नगर विधायक संजय सरावगी कहैत छथि जे राज्य सरकार क इ निर्णय घोर आपत्तिजनक आ मिथिला क संग अन्याय अछि। एक दिस मुख्यमंत्री नीतीश कुमार कहैत छथि जे मिथिला क विकास क बिना बिहारक विकास संभव नहि आ दोसर दिस मिथिला क धरोहर कए सेहो दरभंगा स पटना मंगा रहल छथि। सरकार एहि निर्णय क विरोध मे जिला भाजपा गुरुदिन संग्रहालय क तालाबंदी केलक आ धरना देलक। एहि दौरान दरभंगा क लोक जमिकए सरकारक निर्णय क विरोध किया. विधायक संजय सरावगी, महापौर गौड़ी पासवान, डॉ. महानगर राजद अध्यक्ष विकास कुमार प्रफुल, भाजपा जिलाध्यक्ष जगदीश साह, निगम पार्षद प्रदीप कुमार गुप्ता, पूर्व मेयर अजय पासवान सहित कई गोटे सरकारक एहि निर्णयक आलोचना करैत एकर विरोध केलथि। मिथिला के होएत जे एकर विरोध नहि करत, मुदा खुशी क गप इ जे दरभंगाक लोक चाहे जे कारण हुए मिथिला क चिंता केलक, इ मिथिला लेल शुभ संकेत कहल जा सकैत अछि। स्थानीय विधायक संजय सरावगी क नेतृत्व मे एकत्र भेल मिथिला बिहार सरकार स बस एतबा पूछि रहल अछि जे केतबा लेब अहां हमरा स इ ऋण आखिर कहिया तक।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सरकार आखिर नाम किएक नहि बता रहल अछि?
विदेशी बैंक मे काला धन जमा करय वाला के लिस्ट... नाम नहि जारी करय पर सुप्रीम कोर्ट एक बेर फेर केंद्र सरकार के फटकारलक अछि. सुप्रीम कोर्ट के कहनाय छल जे देश के लूटल जा रहल अछि आओर सरकार सुतल अछि.
सुप्रीम कोर्ट के इहो कहनाय छल जे ई सरासर टैक्स चोरी सं जुड़ल मामला अछि...मुदा सरकार काज करय के जगह सिर्फ बात... आओर बहाना बना रहल अछि. आखिर सरकार खबर... जानकारी पर लगाम किएकलगौने अछि?
केंद्र के कहनाय अछि जे ओ कालाधन के वापस लाबय लेल सभ जरूरी काज करि रहल अछि...आओर जरूरी जानकारी कोर्ट के द रहल अछि. जखन कि सुप्रीम कोर्ट के कहनाय अछि जे सरकार किछिए जानकारी किएक द रहल अछि?
खबर त एहनो अछि जे जर्मनी सं विदेशी बैंक मे 50 भारतीय नागरिकक एकाउंट के जानकारी केंद्र सरकार के देल गेल छल... मुदा सरकार कोर्ट मे 26टा लोक के नाम जमा करौलक. बाकी के नाम पर दस तरहक चर्चा भ रहल अछि.
विदेश मे भारतीय नागरिक के काला धन के मामला तखन जोर पकड़लक जखन विकीलीक्स के स्विस बैंक मे खाता खोलय वाला के सूची सौंपल गेल. कहल जा रहल अछि जे एहि लिस्ट मे कइटा भारतीय के नाम शामिल अछि.
विकीलीक्स केर संस्थापक जूलियन असांज के स्विस बैंक मे खाताधारी दू हजार लोकक सूची रुडोल्फ एलमर नाम के आदमी सौंपलक. आब विकीलीक्स एहि के सत्यता जांचला के बाद लिस्ट जारी करत.
एहि मामला पर विपक्षी पार्टी सभ सरकार पर हमला शुरू करि देने अछि मुदा केंद्रक यूपीए सरकार एकदम मे कान मे रूई डालि क सुतल अछि. सुप्रीम कोर्टक आजुक फटकार के बाद विपक्षी हमला आओर तेज होएत.
मुदा सवाल ई उठौत अछि जे आखिर सरकार नाम खोलय सं किएक बचय चाहैत अछि? देश के लाखो करोड़ रुपया कालाधन के रूप मे विदेश मे पड़ल अछि. देश के राजस्व के नुकसान भेल अछि.
आब एतेक रुपया त कोनो आम लोक नहि जमा करौने होएत? ई कोनो छोट-मोट सरकारी बाबू... कर्मचारी तं नहि जमा करौने होएत? छोट-मोट व्यापारी तं नहि ल गेल होएत करोड़ों रुपया?
विदेश मे करोड़ों रुपया त वेह लोक जमा करा सकैत अछि जकरा पास दू नंबर के अरबों रुपया होएत. आ फेर पैघ उद्योगपति होएत... बड़ पैघ अफसर होएत... बड़का राजनेता होएत... आ फेर प्रभावशाली मंत्री होएत.
एहनो भ सकैत अछि जे अंडरवर्ल्ड के पाई सेहो जमा होए. अपराधी गैंग... आंतकवादी गुट... स्मगलर... कालाबाजारी... अवैध वसूली करय वाला... हवाला के कारोबार करय वाला के पाई जमा होए.
कहल त इहो जा रहल अछि जे देश मे होए वाला बड़का-बड़का घोटाला के पाई स्विस बैंक आओर जर्मनी मे लिंचेस्टाइन केर एलजीटी बैंक जैसन बैक मे जमा अछि. एहन भsओ सकैत अछि.
देश मे जेहि हिसाब सं घोटाला भ रहल अछि... हर साल नवका-नवका घोटाला उजागर भ रहल अछि. दलाली भ रहल अछि. ओहि सं किछिओ संभव अछि. आओर एहि तरह हल्ला बीच-बीच मे उठिते रहैत अछि.
मगर सरकार कालाधन... कालाबाजारी के खिलाफ कार्रवाई करय मे ओतेक कायर किएक भ जाएत अछि? राहुल गांधी सेहो किछ नहि बोलि रहल छथिन्ह. सरकार के जल्दीए अपन सख्ती दिखएबाक चाही.
नहि त एहन नहि होए जे लोक सरकार के बारे मे किछ-किछ सोचय लेल मजबूर भ जाए. लोक सोचय लागत कि आखिर सरकार के कोन हित जुड़ल अछि जे अनठिओने अछि?
देश के स्वच्छ छवि वाला प्रधानमंत्री मनमोहन सिंह जीके लोक के ई भरोस देबय पड़तन्हि जे सरकार कि करि रहल अछि. सरकार पर लोक के भरोस नहि टूटबाक चाही. ई सबसं जरूरी अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
मधुबनी। 28 जनवरी। भारतीय कम्युनिस्ट पार्टी के बेनीपट्टी अंचल मंत्री कॉमरेड विद्यापति झा केर आकस्मिक निधन कैल्ह राति भ' गेलैन्ह।दिल्ली मे अप्पन पुत्र श्री सरोज झा के निवास पर हुनक हृदय गति रुकला सs निधन भेल। भारतीय कम्युनिस्ट पार्टी बिहार राज्य परिषद के सदस्य आ मधुबनी जिला मुखिया महासंघ के अध्यक्ष कृपा नंद आजाद शोक प्रकट कएलन्हि, संगे ओ कहला कि हुनकर निधन से गरीब, मजदुर, किसान सभ अप्पन हितैषी हरा देलन्हि अछि। श्री झा 1978 से ल'के 2001 धरी कटैया पंचायत के मुखियाक रुपमे आ प्रखंड विकास समिति के सदस्यक रुपमे प्रखंड के विकासक लेल सराहनीय काज केना छलाह।
हुनकर निधन पर आय भारतीय कम्युनिस्ट पार्टी बेनीपट्टी अंचल कार्यालय मे दुपहर1 बजे शोक समारोह केर आयोजन कायल गेल अछि, जाहिमे श्री कृपा नंद आजाद सभसे भाग लएबाक आग्रह केलन्हि अछि।


text:
अपने के बता दी कि जनवरी माहमे पूर्व सांसद शहाबुद्दीन के जेल सँ तीन फोटो सोशल मीडिया पर वायरल भेल छल, जाहिक बाद विपक्षी दल सभ एहि मामला मे सरकार पर खूब निशाना साधने छल। ऐहिक बाद राज्य के जेल महानिरीक्षक आनंद किशोर केर निर्देश पर पूरा मामलाक जांच कराओल गेल छल।
सीवान के जेल अधीक्षक विधु कुमार भारद्वाज एहि मामला मे पूर्व सांसद आर आन केर खिलाफ धारा 66 (सी) आ जेल प्रिजनर्स एक्ट के तहत मुफस्सिल थाना मे एक प्राथमिकी दर्ज करेना छला। एहि मामला मे अदालत कैल्ह पूर्व सांसद क' अदालत मे पेश करबाक आदेश अधीक्षक क' देलैन्ह। ओना, फोटो वायरल मामला मे जमानत भेटबाक बादो शहाबुद्दीन जेले मे रहता। सीवान के चर्चित तेजाब हत्याकांड मे शहाबुद्दीन सीवान जेल मे बंद छैथ।


text:
कतेको अथक प्रयासो केला के बाद हिनका अभिनेताक रुप में सफ़लता नहिं भेटलनि। बम्बई सं मुम्बई तक सफ़र कर में बड दिक्कतक सामना कर पड़लनि। समय के क्रम में हिनका “झा” स कश्यप गोत्र लगा परलनि मुदा अहि क्रम में अपना आप आप के हिन्दी फ़िल्म इन्डस्ट्रीज में स्थापित करैत करीब 150 सं अधिक टीवी सीरियल केलथि। यूके लेल किछु फ़िल्म से हो बनैलनि जाहि में “घर अपना परदेश”, “हिरण्या कश्यप”, “कृष्ण सुदामा” आदि महतुवपूर्ण नाम अछि। रवि कश्यप जी अन्तत: फ़िल्म निर्देशनक क्षेत्र में डेग बढबैत सबसे पहिने शाहरुख खान, सलमान खान, माधुरी दीक्षित, एश्वर्या राय अभिनित फ़िल्म “हम तुम्हारे हैं सनम” सं बतौर सहायक निर्देशकक रुप में जुड़ि गेला । रवि कश्यप जी भोजपुरी सिनेमा के चर्चित निर्देशकक रुप में जानल जायत छथि। अपन पहिल भोजपुरी फ़िल्म “बी ए पास बहुरिया” क निर्देशनक संग भोजपुरी फ़िल्म निर्माणक क्षेत्र में कदम रखने रहैत।
First Portal of Maithili Films, Artists, Songs, Music, Theater and Entertainment मैथिली फ़िल्म, कलाकार, गीत- संगीत, रंगमंच आ मनोरंजनक पहिल मैथिली पोर्टल
Friday, December 30, 2011
Ravi H. Kashyap (Jha) : One of the Greatest Film Directors From Mithila
कतेको अथक प्रयासो केला के बाद हिनका अभिनेताक रुप में सफ़लता नहिं भेटलनि। बम्बई सं मुम्बई तक सफ़र कर में बड दिक्कतक सामना कर पड़लनि। समय के क्रम में हिनका “झा” स कश्यप गोत्र लगा परलनि मुदा अहि क्रम में अपना आप आप के हिन्दी फ़िल्म इन्डस्ट्रीज में स्थापित करैत करीब 150 सं अधिक टीवी सीरियल केलथि। यूके लेल किछु फ़िल्म से हो बनैलनि जाहि में “घर अपना परदेश”, “हिरण्या कश्यप”, “कृष्ण सुदामा” आदि महतुवपूर्ण नाम अछि। रवि कश्यप जी अन्तत: फ़िल्म निर्देशनक क्षेत्र में डेग बढबैत सबसे पहिने शाहरुख खान, सलमान खान, माधुरी दीक्षित, एश्वर्या राय अभिनित फ़िल्म “हम तुम्हारे हैं सनम” सं बतौर सहायक निर्देशकक रुप में जुड़ि गेला । रवि कश्यप जी भोजपुरी सिनेमा के चर्चित निर्देशकक रुप में जानल जायत छथि। अपन पहिल भोजपुरी फ़िल्म “बी ए पास बहुरिया” क निर्देशनक संग भोजपुरी फ़िल्म निर्माणक क्षेत्र में कदम रखने रहैत।
3 comments:


text:
पटना । मुख्यमंत्री नीतीश कुमार बैंक कए एक बेर फेर स चेता देलथि अछि । मुख्यमंत्री कहला अछि जे बिहारी क टका स दोसर राज्यक लोक बहुत मौज केलक आ इ नहि चलत। बिहारक टका स बिहार क विकास हेबाक चाही नहि कि दोसर राज्यक विकास मे ओ टका लगैत रहे । बिहार मे बैंक क मतलब खाली टका जमा करब रहि गेल अछि । ऋण बाहर बांटल जा रहल अछि । आब इ नहि चलत । बैंक अपन रवैया नहि बदलि रहल अछि ताहि लेल राज्य क सीडी रेशियो मे अपेक्षित बढ़ोतरी नहि भ रहल अछि । राज्य क सीडी रेशियो 44 फीसदी अछि जखनकि राष्ट्रीय औसत 78 फीसदी अछि । राज्य क बैंक मे 2,11,302 करोड़ टका जमा अछि जखकि मात्र 79,640 करोड़ ऋण बिहार मे बंटल गेल अछि, बाकी जमा टका स बाहर क राज्य मे विकासक काज कैल जा रहल अछि । मुख्यमंत्री कहला जे बैंक केवल मोट निवेश प्राप्त करबा लेल अपन शाखा खोलैत अछि, तखने राज्य क पांच हजार स बेसी पंचायत मे बैंक क शाखा नहि अछि । बैंक क वार्षिक साखा योजना (एसीपी) क आकार कए बढेबाक जरुरत अछि । आबादी आ महंगाई कए देखैत एसीपी क आकार काफी छोट अछि । राज्य क विकास दर दू अंक मे अछि । एकरा बना रखबा लेल बैंक क भूमिका बहुत जरूरी अछि। राज्य आ केंद्र सरकार योजना क लाभार्थी क एकाउंट मे टका ट्रांसफर करबाक फैसला ल रहल अछि मुदा लोक क एकाउंट नहि होएत त हुनका लाभ कोना देल जा सकैत अछि । बिहार मे वन मैन बैंक ब्रांच क कंसेप्ट नहि चलत । बैंक क आमदनी बढल अछि त आदमी सेहो बढेबाक चाही । बिहार मे 18 हजार क आबादी पर एकटा बैंक क शाखा अछि, जखन कि राष्ट्रीय औसत 11 हजार क अछि । इ चिंता क गप अछि ।
एना बुझु सीडी रेशियो क हिसाब
बैंक मे जमा : 2,11,302 करोड़ वितरित ऋण : 79640 करोड़
बंटबाक चाही : 1,64,815 करोड़ केतबा
टका गेल बाहर : 85,175 करोड़
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सितम्बर ५, २०१३.
प्रिय दमुमि राष्ट्रीय अध्यक्ष महोदय,
हमरा लोकनि दहेज मुक्त मिथिला नाम परिकल्पनाकेँ सफलतापूर्वक स्थापित कयला उपरान्त अपनेक सक्षम नेतृत्वमें बेहतरी दिसि उन्मुख छी, एहि सँ हमरा लगायत सभक हृदयमें चारू कात प्रसन्नता दृष्टिगोचर भऽ रहल अछि। विगतमें सेहो हमरा लोकनि हरेक समाजमें एक जागरण अभियान रूपमें दहेज विरुद्ध स्वैच्छिक संकल्प सभाक आयोजन लेल प्रतिबद्ध रही, आब जखन हमरा लोकनिक ई संस्था समस्त भारतमें कार्य करबाक लेल पंजीकृत भऽ चुकल अछि तखन मिथिलावासी होइथ वा मिथिलेतरवासी, सभक समाजमें छोट-छोट सभा द्वारा संकल्प अभियान केँ सक्रियतापूर्वक चलेबाक आवश्यकताक पूर्ति सहजता संग वैह समाजक सक्रिय सहयोग सँ कैल जा सकैत छैक, बस हमरा लोकनि केवल लीड धरि दी। जेना महाराष्ट्रक समिति उर्जावान् लोककेर समूह सँ भरल अछि आ आगामी गणेश चतुर्थीमें पुन: समुचित बैनर सहित हमरा लोकनि जन-जागृति करय लेल जा रहल छी... तऽ एहेन में हमर प्रस्ताव ईहो अछि जे किऐक नऽ छोट-छोट संकल्प सभाक आयोजन हर जुडल सदस्य द्वारा मुंबई सहित अन्यत्र सेहो कैल जाय? एकर प्रारूप अत्यन्त सहज आ मर्मस्पर्शी होयत, केवल कोनो एक सदस्य द्वारा एक छुट्टीक दिन एक छोट सभा मार्फत कम से कम ५०-१०० परिवारक लोककेँ आमन्त्रित करैत स्वैच्छिक संकल्प करबैत दहेज विरुद्ध संकल्प ली:
१. हम माँगरूपी दहेज नहि लेब नहि देब।
२. अपन धियापुताक विवाह पर्यन्तमें माँगरूपी दहेज नहि लेब नहि देब।
३. एहेन कोनो वैवाहिक कार्यक्रम जाहिमें माँगरूपी दहेजक लेन-देन कैल गेल अछि ताहिमें सहभागी सेहो नहि होयब।
आ एहि तरहें संस्थाक सदस्यता प्रदान करैत हमरा लोकनि आगू बढैत चलब। यैह अवधारणाक अनुरूप दहेज मुक्त मिथिला अपन योगदान समाजकेँ प्रदान करैत असीम सफलता सेहो पायत आ समाजमें दहेजरूपी दानवक प्रतिकार बड पैघ स्तरतक कय सकत से आशा अछि।
कृपया अपने आ समस्त राष्ट्रीय व क्षेत्रीय कार्यकारिणी हमर एहि छोट प्रस्तावपर विचार दैत अमल करबाक लेल मुहिमकेँ गतिशीलता प्रदान करब से आत्मविश्वास अछि।
अपनेक विश्वासी,
प्रवीण नारायण चौधरी
https://www.facebook.com/groups/dahejmuktmithila/doc/374593335884737/


text:
गजेंद्र बाबूक संग चल गेल मिथिला मे संगीत बुझनिहार आ बुझेनिहार
रामबाबू झा
नयी दिल्ली। संगीतकार , लेखक, कला इतिहासकार गजेन्द्र बाबू नहि रहलाह। सोमदिन हुनक निधन भ गेल। ओ पिछला किछु दिन स बीमार चलि रहल छलाह।
78 वर्षीय डॉ. सिंह गजेन्द्र नारायण सिंह मूल रूपसँ पूर्वी मिथिलाक छलाह ओ मधेपुरा आ पूर्णियाक सिमान परकें धंछोहा गामक रहनिहार छलाह आओर चम्पा नगर ड्योढ़ी कें कुमार श्यामानन्द सिंह सँ संगीत कें शिक्षा हिनका प्राप्त भेल छलनि संगहि कतेको ख्याति प्राप्त घरानासँ शिक्षा सेहो प्राप्त कएने छलाह। ओ एहन व्यक्तित्व छलाह जे कहिओ मन्च पर गायन वा वादन नहि केलथि। मुदा संगीत पर हुनकर विशेष अध्ययन रहनि आओर यएह कारण छैक जे अपन जीवन कालमे दू दर्जन सँ बेसी संगीत पर आधारित पोथी लिखलन्हि। दर्जनों पोथी केवल मिथिलाक लोक संगीत आओर शास्त्रीय संगीत पर आधारित अछि।
पंचगछिया घरानाक मिथिला रत्न गायक माँगनि खबास पर विस्तृत हिनकर अध्ययन छलनि आओर माँगनि खबास पर अलगसँ पोथी सेहो गजेन्द्र नारायण सिंह जीक लिखलाह। संगीत जीवन्तता केर प्रमाणित करबा लेल मिथिला दर्शनमे कएको आलेख लिखने छथि। चारि पाँच साल पहिने अखिल भारतीय मिथिला संघ कें नजरि अहि विभूति पर पड़लनि तखन ओ हिनका दिल्लीमे बजा कए हुनका मिथिला विभूति सम्मान देल गेलनि। अहि अवसर पर ओ कहलखिन्ह जे चलु बुरहारिमे कमसँ कम मिथिलाक लोककेँ मन तÓ पड़लनि। हमरा लेल ई सम्मान अद्वितीय अछि।
एकांत साधक छलाह गजेन्द्र बाबू। नै कोनो मन्च आ नहि कतहु पुरस्कारक पेंचमे बौआइत देखतिए। श्रीकृष्ण पूरी पटनामे ओ अपन आवास पर रहैत छलाह। सँगीत साधनामे ओ उमेर भरि रमल रहलाह। हुनकर सानिध्य पाबि बहुते लोक पीएचडी सेहो कएलाह अछि। काल्हि भोरे हृदय गती रुकलासँ हिनकर निधन भ गेलनि।
मुख्यमंत्री नीतीश कुमार आ राज्यपाल सतपाल मलिक समेत दरभंगा आ बनैली राज परिवार सेहो हुनक निधन पर शोक जतेलक अछि। संगीत जगत स जुड़ल लोक हिनक निधन पर मर्माहत अछि। सबहक कहब अछि जे कला क क्षेत्र मे अहम योगदान देनिहार पद्मश्री गजेंद्र नारायण सिंह क निधन स एहि क्षेत्र मे जे शून्य पैदा भेल ओ लंबा समय तक महसूस कैल जायत।
गजेंद्र बाबू भारतीय संगीत आ कला जगत पर चारि टा महत्वपूर्ण किताब लिखने छथि। महफिल जे संगीत क इतिहास पर आधारित एकटा संदर्भ ग्रंथ अछि, स्वर गंध, जे संगीत स संबंधित उपाख्यान आ भारतीय संगीतकार क संक्षिप्त जीवनी पर आधारित अछि, कालजयी सुर- पंडित भीमसेन जोशी, जे भीमसेन जोशी क जीवन आ संगीत पर आधारित अछि आओर सुरिले लोगों की संगत, जाहि मे किछु उल्लेखनीय हिंदुस्तानी शास्त्रीय संगीतकार क जीवन आ संगीत क विवरण भेटैत अछि।
बिहार संगीत नाटक अकादमी क मुखिया क रूप मे ओ संगीतकार लेल छात्रवृत्ति योजना शुरू केलथि। 2014 मे दिल्ली पब्लिक स्कूल, लुधियाना द्वारा प्रकाशित हुनकर आत्मकथा, बिहार की संगीत परम्परा मे हुनकर जीवनक सार संकलित कैल गेल अछि। वर्ष 2007 मे कला क क्षेत्र मे हुनकर योगदान लेल पद्मश्री सम्मान स सम्मानित भेलाह। ओ बिहार संगीत नाटक अकादमी क अध्यक्ष सेहो रहलाह।


text:
मंगलवार, 17 दिसंबर 2013
मिथिला राज्य आंदोलन के निमित्त, दु-शब्द - संजय झा “नागदह”
मिथिला राज्य आंदोलन के निमित्त, दु-शब्द - संजय झा “नागदह” 5 दिसंबर २०१३, जंतर मंतर, नई दिल्ली
मिथिलानगरी नमस्तुभ्यं ,नमस्तुभ्यं मिथिलावासिने माता सीता नमस्तुभ्यं , जन्मभूमि नमस्तुते !!राम जी लक्ष्मण जी सँ कहने छथि:-अपि स्वर्णमयी लंका न मे लक्ष्मण रोचते, जननी जन्म भूमिश्च स्वर्गादपि गरीयसी ।एहन सुंदर लंका नगरी जे स्वर्ण सँ बनल अछि मुदा हमरा कनिको नइ सोहाइत अछि, कियाक त जन्मदाता आ जन्मभूमि त स्वर्गो सँ बढ़ि क अछि । आ वोहू मे जतय माँ लक्ष्मी, सरस्वती, आदि शक्ति माता सीता के रूप मे पृथ्वी सँ अवतरित भेलीह ओ जगह अछि मिथिला।
सबहक इच्छा होइत छनि जे मरणोपरांत स्वर्ग के प्राप्ति करी। जखन कि हमारा अनुकूले जे सब पूर्व जन्म मे पुण्य अर्जित केने छथि हुनके जन्मटा एही मिथिला नगरिया मे अछि, कारन कि आदिमाता अन्यत्र अवतरित भ सकैत छथि ? ओ एतहि जाहि भूमिमार्ग सँ अवतरित भेलीह पुनः ओहि मार्ग सँ पृथ्वी मे समाहित भ गेलीह।
एहन सुंदर मिथिलाधाम में जन्म लेलापरान्तो हमरा लोकनिकेँ मिथिलावासी रहितहुँ बिहारी कह पड़ैत अछि ।हमरसभक पूर्बज सेहो बहूत प्रयास केलाह आ सतत सेहो लागल छथि मुदा एखनधरि प्रयास असफल रहल । हमर सभक जे संस्कार अछि जे ताहि अनुकूल अपन पूर्वजकेँ अर्थात जे हमरा सँ श्रेष्ठ छथि वा छलाह हुनक प्रयास के सत-सत नमन करैत हमारा लोकनिक ई कर्तव्य अछि, जे अपन देवता, पितर, सभक अधूरा आस वा टुटल आसकेँ पूरा करबाक यथासाध्य कमरतोड़ मेहनत क' अपन इतिहास, भूगोल, संस्कृति,संस्कार,विधि,व्यवहार,पौराणिक धरोहरकेँ क्रमबद्ध रूपे प्रशाशनिक तरीका सँ रक्षा करवाक लेल यथासाध्य सामूहिक रूप सँ प्रयास करवाक चाही ।
कोई टिप्पणी नहीं:
सदस्यता लें टिप्पणियाँ भेजें (Atom)


text:
जम्मू-कश्मीर। 01 जनवरी। जम्मू-कश्मीर के पुलवामा जिला मे कैल्हि रवि दिन केंद्रीय रिजर्व पुलिस बल (सीआरपीएफ) केँ ट्रेनिंग कैंप पर भेल आतंकी हमाल क' केंद्रीय गृह मंत्री राजनाथ सिंह कायरता देलनि। राजनाथ सिंह कहलनि कि आतंकी सभ कायरतापूर्ण काज केना अछि। हमरा अप्पन बहादुर जवान पर गर्व अछि। जवान सभक बलिदान बेकार नहि जाय लेल देब आओर पूरा देश जवान सभक परिवार केर संग अछि।
गौरतलब अछि कि सीआरपीएफ कैंप पर भेल एहि हमला मे 5 जवान शहीद भ' गेला आओर सुरक्षाबल सेहो दू आतंकी क' ढेर केलक। भारी मात्रा मे हथियार सभसँ लैस आतंकवादी सभ मध्य रात्रि क' लाथपोरा इलाकाक शिविर मे प्रवेश केलक आओर अंधाधुंध गोलीबारी केलक।
जबरन घुसबाक बाद दुनू आतंकवादी श्रीनगर-जम्मू राजमार्ग पर स्थित सीआरपीएफ शिविर मे मुइला धरी मोर्चा सम्हारने रहल।आतंकवादी संगठन जैश-ए-मोहम्मद (जेईएम) पुलवामा जिलेक लेथपोरा इलाका मे भेल सीआरपीएफ केर 185वीं बटालयिन केर प्रशिक्षण शिविर पर भेल एहि हमलाक जिम्मेदारी लेना अछि।


text:
"हौ बरहम बाबा, हमरो करा द' वियाह" के गाना गबैत गबैत जखन पूरा थाकि चुकल छलौंह, तखने बरहम बाबा के सुझि पड़लनि जे आब नेना के बेसी परेशान नहि करबाक चाही। जखन बरहम बाबा के खुशी तब कोन बाधा। से हमर वियाह तय भ' गेल। पता नहि कोन खुशी अंदरे-अंदर मोन के प्रफुल्लित करय लागल। घुरि फिर दस बेर घर फोन क' पापा से, माँ से, छोट भाई से बात केलिअए जे ई सपना त' नहि थीक। आह! ई त' सत्ते हमर विवाह ठीक भ' गेल। जानी नहि, मोन कोन तरंग में तरंगित होमय लागल। कहियो माँ से पुछिए जे केहन छैक कन्या देखय में त' कहियो हुनक बोली-वाणी के बारे में टेबिअए जे माँ कि कहैत अछि। कनेक लाजो होय आ कनेक जिज्ञासा सेहो होय। कहियो अपना के सँभारे के कोशिश करिअए जे एना पुछब त' माँ कि कहत आ फेर कनेक काल में वैह स्थिति जे होमय बाली कन्या के बारे में सभटा जिज्ञासा मुँह पर लाज मिश्रित भ' के आबि जाय। बहुत कोशिश कयला पर एतबे पता चलल जे कन्या सुशील आ सुभाषिनी छथिन्ह।
सुशील छैथ से त' विवाहक बाद जीवन निर्वाह में सहायक आ एकटा गुण, मुदा हुनक सुभाषिनी भेनाय हमरा मोन के बेचैन करय लागल जे एक्के बेर कनियो जे हुनक बोली कान में पड़ि जेतय त' हमहुँ सँतुष्ट भ' जेतौं। कल्पना में एक-दु दिन बीतल। हुनक काल्पनिक बोली मोन के अंदरे-अंदर गुदगुदा के चलि जाय। एहि व्यस्त जीवन में जे प्राणी के प्रेम के परिभाषा नहि बुझल ओकरा विद्यापति के चौमासा आ बारहमासा सब में अद्वितीय रस बुझा पड़ल। प्रेम के ठेकान नहि, वियोग सताबय लागल। कि भ' गेल हमरा से बुझल नहि। कहियो एहन लाग' लागय जे हुनक फोन आयल छैक आ ओ पुछि रहल छथि जे राजीव के छथिन्ह, हुनका से बात करबा के अछि। मोन आह्लादित भ' जायत छल। कथा ठीक भेला के चारि दिनक बाद हमर छोट भाई फोन केलक जे "अहाँ हुनका से बात किएक नहि क' रहल छी, से ओ लड़की भ' के अहाँ के कोना फोन करती। ओ कहैत रहथिन जे अहाँ के भैया के हमरा से बात करय के मोन नहि छैन्ह की?" आह! कटि के दु फाँक होमय लागल हमर हृदय, जे हमर प्रिया हमरा लेल बेचैन छैथ आ हमरा निठाह नीरस मनुक्ख जेकरा एकर परिवाह नहि। दुर जो, हमहुँ ई बुझि नहि सकलौं जे वो हमर भावी पत्नी थीक आ हुनके संगे जीवनक निर्वाह केनाय अछि हमरा। जौं बात करय के हिम्मत नहि पड़ि रहल अछि त' जिनगी कोना काटब। हिम्मत कएल जे आय फोन करबय अपन होमय वाली अर्धागिंनी के। फेर डर भेल जे माँ आ पापा की कहथिन। सभ टा हिम्मत ठामहि घुसरि गेल आ पहिने पापा से हरी झंडी के जुगार में लागि गेलौं। खखसि के त' नहिए बाजि सकैत छलिअए जे हमरा अपन होमय बाली पत्नी से बात करय के इच्छा अछि, तखन घुमा के पुछलिएन जे "पापा अहाँ बात केने छलिएक की कन्या से?"। ओ सोझे कहलखिन जे हाँ, बड्ड बेस, सब सँ बातचीत करय में, मान देबय में, कोनो दिक्कत हुनका नहि बुझा पड़लनि। आब हम बात आगाँ कोना बढ़ाबी?
हम – "हमरा हुनक मोबाइल नम्बर चाही छल।"
पापा – "की बात से?"
हम – "........"
पापा – "किछु पूछबा के छलौ की?"
हम – "हम्म...हाँ......नहि, पुछबा के त' किछु नहि छल। बस नम्बर लेबाक छल।"
पापा – "हमरा लग त' हुनक माँ के मोबाइल नम्बर अछि, जौं चाही त' एकरे लिखा दैत छियौक। ओना कि पुछय के छलौह तोरा?"
हम (घबराबैत) - "नहि, हमरा की पुछय के रहत, बस...ओनाही नम्बर रहय के चाही।"
तखने पापा के की फुरेलनि से नहि बुझी, लेकिन वो माँ के हाँक दैत कहलखिन जे "देखियौ त' राजीव की कहि रहल अछि" आ ओ मम्मी के फोन धरा क' चलि गेलखिन। हमरा बुझायल जे हमर धरायल गट्टा छुटल आ उसाँस भेल। आब मम्मी से ओतबे पैरवी के जरूरत छलय।
मम्मी – "कि भेलओ तोरा, कि पुछय छलही कनिया के विषय में पापा से?"
हम – "कहाँ किछ, खाली फोन नम्बर माँगने छलिएन हुनका से..."
मम्मी – "किनकर फोन नम्बर?"
हम – "हुनकर घरक फोन नम्बर तोरा बुझल छौ?"
मम्मी – "फोन नम्बर त' छहिए, लेकिन तोरा कोनो बात आ कि शंका...कि बात करय के छौ?"
हम (लजायत) - "बात की रहतय, ओ छोटका (भाई) कहय छलइ जे हुनका हमरा से गप्पक सेहनता, तैं पुछलियौ...जे कि करी हम। बात करी की नहि करी?"
मम्मी – "अरौ छौड़ा, अखन सिद्धाँतो नहि भेलए य' आ तों बात करय लेल धरफड़ायल छी"
हम – "नहि, ओ त' ओनाही कहलियौ...जे हुनकर मोन छैन्ह त'..."
मम्मी – "आ तोहर मोन कि कहैत छौ?"
एतबा बाजि मम्मी के हँसी लागि गेलय आ हमर खुशामद शुरु भ' गेल, जे हमरा बात करय दे हुनका सँ।
मम्मी – "तोरे कनिया छथुन्ह, पुछि के देखही, जे हुनका गप्प करय में आपत्ति नहि त' बात कर, एहि में पापा से कि पुछय छलही"
बुझायल जेना पिंजड़ा के कोनो तार टूटि गेल होय आ दिन भरि पिंजड़ा में भागय के सपना देखैत एम्हर से ओम्हर चक्कर काटय बला सुग्गा के खुजल आकाश में उड़य के रस्ता भेट गेल होय। उत्साह आ उत्तेजना में साँस तेज भ' गेल छल। दुपहरिया से साँझ इंतजार में आ इ दुविधा में कटल जे कोन समय बात केनाय उचित रहतय। कखनो होय जे अखने बात क' ली, फेर होय जे नहि राति में वो असगर रहती तखन बात करब। राति के इंतजार विकट बुझायल आ सांझ के राति बुझि फोन केलिएन। इ हुनक माँ के मोबाइल नम्बर छलैन्ह से आशा छल जे हुनक माँ उठेती हमर कॉल के। मोन में दस तरह के गणना करैत जे कि कहबय आ कि नहि आ कॉल केलौं। रिंगक आवाज सँगे दिलक धड़कन सेहो बढ़ि गेल। ओम्हर माँ जी के बदले ओ अपने फोन उठेलेथ। एम्हर हमर करेजा धकधकाएत जे कोना की कहिअए, आ ओम्हर हमर नाम ओ मोबाइल में पहिने से जोगि लेने छलखिन। से "चिड़ै के जान जाय, नेना के खिलौना" बला परि भ' गेल। हमर सभटा गणना फेल भ' गेल आ मुँह में बकार नहि। ओम्हर हुनको किछु बाजय में नहि बनलैन जे कि बाजी। बुझु जे कनेक देर ल' नेटवर्क गायब भ' गेल होय, मोबाइल के त' नहि पर हमरा सभक। एहि तंद्रा के तोड़ैत हम बाजलिएन-
"हम बंगलौर से राजीव रंजन लाल बाजि रहल छी, हमरा अहाँक माँ से बात करबा के छल।"
"माँ स'", ओ आश्च्रर्य होयत कहली।
"हाँ, माँ जी स'" – हमर सभटा गणना त' माँ से बातक शुरुआत करय के छलैक, से अपने मोने ई बात मुँह पर आबि गेलय।
"मम्मी, ये तुमसे बात करना चाहतें हैं" – ओ हिन्दी में बाजली माँ स'।
"हम क्या बात करेंगे, फोन तुमसे बात करने के लिए किए हैं" – हमरा पाछाँ से माँ के आवाज स्पष्ट सुनायी पड़ल।
"लो ना, तुम बात कर के देखो, शायद कुछ पूछना हो तुमसे...तुम फोन लो" – ई कहैत ओ फोन माँ के द' देने छलखिन।
"गोर लागय छियेन्ह माँ जी" – हमरा मुँह से बहरायल। माँ जी से बात करय में कनेक बेसी सहज छलहुँ आ अपन तेज होयत धड़कन के कनेक थाम्ह देलिअए।
"आयुष्मान होउ, चिरँजीवी होउ, दीर्घायु होउ, सदा सुखी रहु बेटा...की हाल-चाल...कहु ना की कहबा के छल?" – एक्के ठाम ओ एते बात कहि देलैथ।
आब हमर लाज कने कने विला गेल छल आ कनेक दृढ़ता आबि गेल छलय य' बात करय में, से हम पुछलिएन "हम हुनका से गप्प क' सकैत छी"।
पहिने एकटा खामोशी, फेर ओ पुछली – "अहाँ अपन पापा से पुछलिएन एहि विषय में...ओ केना की सोचैत छथि। हमरा कोनो आपत्ति नहि बेटा, लेकिन अपन सभक समाज त' अहाँके बुझले अछि...नव कथा आ कांच माटिक बरतन एक्के जकाँ, से अपन पापा-मम्मी से सलाह क' लियौक। बाद-बाँकी त' बेटा एहि दिन ल' हम कते कबुला गछने छी जे अपन धी जमाय के खुशी खुशी संग रहैत देखी। हमर त' सभ मनोकामना पूर्ण होमय जा रहल अछि।"
माँ जी के चिंता स्वाभाविक छल आ हमरो हुनक बात से नीक अनुमान भेल अपन संस्कृति आ संस्कार के। पापा फेर से बीच में आबि गेल छलैथ। पापा से अनुमति भेटनाय त' निश्चिते छल मुदा हमरा अपन मुँह से अनुमति माँगनाय असंभव काज बुझायल। से हम चटे माँ जी के कहलिएन -
"हम पपे से नम्बर लेने रहिएक, मुदा मम्मी से एहि विषय में बात भेल, जे हमरा हुनका से गप्प करय के अछि। मम्मी ई बात पापा के कहि देने हेतैक अखन धरि।"
हुनक माँ निश्चिंत होयत बाजली – "हम अहाँ सभ के बहुत समय लेलौं, अहाँ सभ बात करु।" ई कहैत ओ ओतय से चलि गेली आ फोन हुनक हाथ में छलैन्ह आब।
हम – "एकटा अनजान रिश्ता से शुरु क' रहल छी से हमर पहिल नमस्कार स्वीकार करू, ई नमस्कार शायद आखिरी हेतैक अपना दुनु के बीच।"
हुनका किछु नहि फुरेलनि जे की जवाब देती, हुनक स्वप्नो में नहि छलैन्ह जे गप्पक शुरुआत एना हेतैक। हुनका धारणा छलैन्ह जे हम बंगलौर में रहय बला हाय-हेल्लो से शुरूआत करबय, से नमस्कार के जवाब में ओ गुम्म छलैथ।
हम – "हमरा बुझल नहि जे हम अहाँ से कोना बात करी वा एकरा कोना आगाँ बढ़ाबी, लेकिन हमरा ई पुछबा के छल जे अहाँ से हम मैथिली में बात करी की हिन्दी में।"
हुनका ई भनक छलैन्ह जे हमरा मैथिली नीक लागैत छैक से वो कहली
"आय धरि मैथिली बेसी बाजय के मौका त' नहि भेटल, से मैथिली ओते नीक नहि, तखन हम कोशिश करय लेल चाहैत छी...जौं गलत बाजी त' अहाँ के सही करय पड़त।"
ई पहिल स्पष्ट वाक्य छल जे हमर कान में गेल आ हम मुग्ध भ' गेलौं। एहि वाक्य में कतेको भाव छिपल छल हमरा लेखे...श्रद्धा, विश्वास, समर्पण, प्रयास, संस्कार, लज्जा....सभ किछु त' रहबे करय। ओतबे नीक मैथिली के टहँकार जे हम वाक्य खत्म होयत कहलिएन-
"अहाँ के मैथिली मिथिला में रचल बसल संस्कार के परिचायक अछि, स्वाभाविक अछि...हमर मैथिली त' टँगटूट्टा मैथिली छैक जे पढ़ि के सीखल गेल अछि। हमर मैथिली में भाव नहि, शब्द मात्र अछि। अहाँ केर मैथिली सुनि के हमरा मोन निचैन भ' गेल कि हम जौं अहाँ से मैथिली में बाजी त' हम धन्य होयब आ एहि से अहाँ से हमर आग्रह रहत जे हम सब मैथिली में बाजी।" आगाँ ओही में जोड़लिअए
"घर सँ बाहर त' मैथिली के साफे चलन नहि से जौं हम अहाँ से मैथिली में नहि बाजि सकलौं त' हमर मैथिलीक सेहनता हमरा अंदरे मरि जायत, ऊहो ई जानि के जे हमर पत्नी के हमरा से बेसी नीक मैथिली आबैत छन्हि। तखनो अहाँक विचार, कोनो निर्णय सोचि के लेब आ जाहि में खुशी होय से कहब। हमर शौक हमर जिद्द नहि थीक।"
"जरुर बाजब, नहियो आयत त' हम सीख लेब। अहाँ के खुशी की हमर खुशी नहि?" ओ मेंही आवाज में बजली। "मैथिली के हमरो सेहनता, मुदा हमरा ई हमेशा डर रहल जे हम मैथिली बाजि सकब की नहि। आब हमरो बाजय लेल भेटत।"
पता नहि हमरा कोन धन भेट गेल। बिहाड़ि जकाँ मोन उधियाबय लागल। खुशी के ठेकाना नहि छल। अखनो मिथिला जानकी आ भारती के जननी छैक? ई प्रश्नक उत्तर हमरा अपन कनिया रूप में भेटत से हमरा कोनो अनुमान नहि छल। अंदर के खुशी के दबाबैत हम बाजल -
"कोन तरह के बात करी से हमरा नहि बुझल, कहियो लड़की सभ से गप्प करय के मौका नहि लागल से अहीं किछु कहु।"
ओ कहली – "हमरो ई पहिले बेर अछि से जेना अहाँ तेना हम। हम की कही?"
हमरा किछु नहि फुरायल, सोचलौं जे कोनो गंभीर बात नहि कयल जाय आ सिनेमा में हुनक रूचि पुछलिएन। फेर बात आगाँ निकललय आ हमरा बेसी किछु फुरायल नहि से अनाड़ी जकाँ कहलिअए जे "हम सब बाद में गप्प करब। आब राखय छी।"
जवाब में ओ चुप्प रहि गेलखिन आ हम फोन काटल। फोन त' राखि देलऔं, मुदा मोन ओही भवसागर में भसियाएत छल। तुरंत मम्मी के फोन केलिअए ई सूचित करय के लेल जेना हमरा कोनो पुरस्कार भेटि गेल होउ। आब बहाना के तलाश छल जे आगाँ कोना बात करी। हुनका से एक बेर गप्प करय के बेगरता त' समाप्त भ' गेल छल मुदा कान तरसि रहल छल हुनक बात सुनय के लेल। दोसर दिन अपन छोट बहिन-भाई सभ के फोन क' कहलिअए जे भाभी से गप्प भेलौ तोहर सभक। जबरदस्ती ओकरा सभ के उकसेलिए जे बात क' ले अपन भाभी से। एकटा प्रयोजन त' ई साबित करय के छल जे हमरा जे सोन हाथ लागल से अनमोल छथि आ दोसर जे ओही बहाने हमरा हुनका से फेर बात करय के मौका लागत जे कोना कि बात भेल। ओम्हर ओ दिन भरि इंतजार में छलीह जे हम कखन हुनका फोन करबय। हमरा ऑफिस से अयला पर मौका लागल आ हुनका फोन केलिएन। ओ पुछली "नाश्ता भेल?"
फोन करय के ताक में नाश्ता के सुध त' नहि छल मुदा हुनक जिज्ञासा मोन के संतुष्टि प्रदान कएल जे हमरो लेल कियो थिकीह जिनका ई चिंता जे हम कोना जी रहल छी। जिनका हमरा से मतलब। जिनका लेल हम प्रधान। हमर जवाब सेहो प्रश्न छल – "अहाँ के किछु नाश्ता भेल?"
"ऊँहुँ" – हुनक जवाब छलैन्ह। "अहाँ ऑफिस से आयल छी, किछु जरूर से खा लिय', भूख लागि गेल हएत।"
बातक क्रम जे शुरु भेल त' खतम लेबाक नामे नहि। हम हुनका "सोना" कहि पुकारिए आ ओ हमरा सोना कहैथ। सोना के पर्याय जे हम अहाँक गहना आ अहाँ हमर गहना। दु-तीन दिनक बाद सिद्धाँत भेल। सिद्धाँतक उपरांत ओ फोन कयलीह जे हमर नाम हुनक नाम सँ जुड़ि गेल छैक आ आब हुनका हमर इंतजार जे हम कहिया हुनका स' विवाह क' अपन जीवनसँगिनी बना रहल छी। अजीब प्रसन्नता मोन के भेटल। मोन भेल जे चिल्ला क' आकाश स' कही जे हम आय बहुत खुश। हमरा छोट छोट बात में हुनक ध्यान आबय लागल आ हम एकदम से हुनक पाश में जकड़ि गेलौं। भोर उठिते हुनका फोन केनाय, ऑफिस से लंच टाइम में कॉल केनाय। सांझ में हुनकर जिज्ञासा के फोन एनाय जे नाश्ता भेल की नहि। आब त' ई जीवनक्रम से जुड़ल बात भ' गेल छैक। एक बेर हुनक मुँह से बहरेलनि "हमर सोना, हमरा से जँ एतय गप्प करब त' अहाँ के अपन काज प्रभावित हैत आ अहाँ बाद में हमरा दोष देब जे हम अहाँ के बरबाद क' देलौं।"
"अहाँक सोना त' आब बरबाद भ' गेल अछि। आबो एहि में कोनो शक की?" – हमर जवाब छल।
"हमरा से बात नहि करू जाऊ, हम अपन सोना के बरबाद नहि करय चाहय छी।" – ओ हँसैत जवाब देलीह।
"अहाँ के रहल भ' जायत अपन सोना से बात कयने बिना? हमरा त' अपन सोना से विरह असह्य भ' जेतैक।" – हम कनमुँह जकाँ करैत जवाब देलिएक। फेर कहलिएक – "जाऊ, जौं अहाँ के इएह मोन त' हम नहि करब बात अहाँ स'"।
"ठीके हमर सोना हमरा से बात नहि करत...?" – ओ बच्चा जकाँ कहलीह।
"हाँ, अब वियाहे दिन बात करब" – हम कनेक नखरा करैत कहलौं।
- "जौं हमर सोना के प्रण टूटि गेल त'?"
- "तखन अहाँ जे सजा दिअय हमरा मंजूर"
- "सोचि लियअ सोना, हम जे कहब से अहाँ के करय पड़त"
- "हम कहाँ भागि रहल छी"
हुनकर हँसी अचानके बंद भ' गेलनि आ ओ कनेक गंभीर होयत कहलखिन – "सोना, हमरा एकटा वचन दियअ जे अहाँक प्रेम हमरा प्रति सदिखन एहिना बनले रहत आ हरिमोहन झा लिखित पाँच-पत्र जकाँ एकर ह्रास नहि होयत। हमर सोना हमरा वचन दियअ।"
"हम वचन देलौं" – हमहुँ गंभीर भ' गेल रहऔं। ओही गंभीरता के भंग करैत फेर हम कहलिएक "जे अहाँ के नहि रहल गेल आ अहाँ फोन केलौं त'?"
"कहु की चाही, सोना सौंसे अहीं के अछि, अहाँ के किछु कहय पड़त। अहाँ आदेश दियअ सोना हमर।" – हुनक स्वर में कतेक रस एक साथ मिश्रित छल से हम फरिछा नहि सकलौं। हमर मुँह कनेक काल धरि चुप्प भ' गेल। एहन बहुतो बेर भेल छल जे हुनक जवाब हमरा आश्चर्य में डालि देने छल। तंद्रा तोड़ैत हम कहलिएन –
"सोना, जौं पहिने अहाँ हमरा फोन कयलौं, त' अहाँ के रोजे हमरा याद दिलाब' पड़त जे सोना हमरा से बात करू।"
"ठीक" – ओ तुरंत उत्तर देलखिन्ह।
केहुना हम मोन के मारल आ दु घंटा धरि बरदाश्त कयल। फेर हमरा नहि रहल गेल आ बाजी हारैत हम हुनका फोन केलिएन। एक बेर, दु बेर...तेसर बेर माँ जी फोन उठेलैथ। कहलथिन जे अहाँक सोना पता नहि कखन से कानि रहल छथिन्ह आ ओहि दुआरे फोन नहि उठा रहल छलीह। फोन हाथ में लैत ओ बाजलीह – "सोना, हमरा से अपराध भेल से माफ करू....हम कोन मुँहे अपन सोना के अपना से बात नहि करय लेल कहलौं से नहि जानी। सोना हमरा माफ करू।"
कतय हम ई सोचैत रही जे बाजी हारि गेल छी आ ओ ई देखैत पुलकित भ' जेती। मगर ई की, प्रेमक परिभाषा पहिल बेर बुझा पड़ल। सभटा पहेली सन, सभटा अद्भुत...
आब बेगरता अछि जे कते जल्दी वियाह होय आ हमर सोना हमरा लग सीता बनि के आबैथ आ हमर घर अयोध्या बनि जाय।


text:
पटना : बिहार मे नदी कए जोड़बा लेल कुल 11टा योजना पर काज जारी अछि जाहि मे बाढ़ नियंत्रण, सिंचाई आ थर्मल पावर स संबंधित योजना शामिल अछि। बिहार राज्य जल संसाधन विभाग क प्रधान सचिव अफजल अमानुल्लाह कहला अछि जे नदी कए जोड़बाक एहि योजना सब मे सबस पैघ योजना 12298 करोड़ टकाक पटना जिला क बाढ़ अनुमंडल क समीप स गंगा नदी क जल कए दक्षिण बिहार मे स्थानांतरित करबाक अछि जाहि स पटना, नवादा, नालंदा, गया, औरंगाबाद आ जमुई जिला लाभान्वित होएत।
ओ कहला जे एहि योजना क पूर्व व्यवहार्यता रिपोर्ट स्वीकृत भ गेल अछि आ राष्ट्रीय जल विकास अभिकरण द्वारा एकर विस्तृत परियाजना रिपोर्ट (डीपीआर) तैयार करबाक काज प्रगति पर अछि। अमानुल्लाह कहला जे बक्सर लग गंगा नदी क जल कए दक्षिण बिहार मे स्थानांतरित करबाक एकटा अन्य योजना स रोहतास, आरा आ बक्सर जिला लाभान्वित होएत आ एहि परियोजना क डीपीआर राष्ट्रीय जल विकास अभिकरण तैयार क रहल अछि।
ओ कहला जे सिंचाई क उद्देश्य स नदी कए जोड़बाक 4441.82 करोड़ टकाक लागत वाला दोसर पैघ योजना कोशी-मेची लिंक योजना अछि जेकर पूर्व व्यवहार्यता रिपोर्ट स्वीकृत भ गेल अछि आ एकर डीपीआर सेहो तैयार कैल जा रहल अछि। एहि योजना स प्रदेश क सुपौल, सहरसा, अररिया, किशनगंज आ पूर्णिया जिला लाभान्वित होएत। अमानुल्लाह कहला जे बाढ़ नियंत्रण क उद्देश्य स नदी कए जोड़बा लेल तैयार योजना मे सबस पैघ 3946 करोड़ टकाक बूढ़ी गंडक- सोन- बाया- गंगा लिंक योजना अछि जाहि स समस्तीपुर, बेगूसराय आ खगड़िया जिला लाभान्वित होएत। एहि परियोजना क पीपीआर केंद्रीय जल आयोग कए स्वीकृति लेल पठाउल जा चुकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
बंगाल कए पाछु छोडि महिला पर अपराध करबा मे महाराष्ट्रक नेता सबस आगू
समदिया
पटना । देश मे बढि रहल महिला पर हमलाक बीच नेता सबहक आबि रहल विवादित बयान आ व्यवहार चर्चक विषय बनल अछि। देश मे महिला पर अपराध करबा मे सबस आगू महाराष्ट्रक नेता छथि। महाराष्ट्रक नेता पर सबस बेसी मुकदमा महिला पर अपराध क आरोप मे अछि। महाराष्ट्र क हाल सबस खराब अछि। एसोसिएशन ऑफ डेमोक्रेटिक रिफॉर्म आ नेशनल इलेक्शन वॉच क रिपोर्ट क अनुसार भाजपा मे एहन सांसद आ विधायकक संख्या सबस बेसी अछि जिनका पर महिलाक खिलाफ आपराधिक मामला चलि रहल अछि। दूनू संस्था वर्तमान सांसद आ विधायकक 4896 मे स 4845 मामला क विश्लेषण केलक अछि। एहि मे स 1580 सांसद आ विधायक क खिलाफ आपराधिक मामला छल। ओहि मे स 48 क खिलाफ महिला क खिलाफ आपराधिक मामला दर्ज छल। एहि मामला मे भाजपा सबस आगू रहल। एकर बाद शिवसेना आ फेर टीएमसी। भाजपा क 12, शिवसेना क 7 आ टीएमसी क 6 सांसद आ विधायक क खिलाफ महिला क खिलाफ आपराधिक मामला दर्ज अछि।
रिपोर्ट कहैत अछि जे पिछला पांच साल मे भाजपा 47 एहन उम्मीदवार कए, जिनका पर महिला क खिलाफ आपराधिक मामला क आरोप छल, हुनका टिकट देलक। बसपा एहन 35 उम्मीदवार आ कांग्रेस 24 उम्मीदवार कए टिकट देलक।
राज्य क मामला मे महाराष्ट्र 12 सांसद आ विधायक संग सबस आगू अछि ओकर बाद पश्चिम बंगाल फेर ओडिशा आ आंध्र प्रदेश क स्थान अबैत अछि। महिला क खिलाफ कैल गेल एहि अपराध मे महिलाक अस्मिता कए नुकसान पहुंचेबाक, अपहरण आ ज़़बरदस्ती विवाह करबा सन मामला दर्ज अछि। एडीआर सिफारिश केलक अछि जे जाहि उम्मीदवार क खिलाफ गंभीर आरोप अछि हुनका चुनाव लड़बा स रोकल जाये आ राजनीतिक पार्टी कए इ बतेबाक चाही कि ओ कौन मजबूरी मे एहन लोक कए अपन उम्मीदवार बनबैत छथि।
इ रिपोर्ट तखन आयल अछि जखनभाजपा विधायक कुलदीप सिंह सेंगर क ऊपर एकटा नाबालिग संग बलात्कार करबाक गंभीर आरोप लगाल अछि।


text:
(बाल गीत)
Thursday, 15 September 2011
पद्य - ६ - बसात (हवा)
बसात (हवा)
(बाल गीत)
(बाल गीत)
ओ शिल्पकार छी एहि धरतीक, नञि जानि कते की रचने अछि ।
स्पर्श मात्र कए सकइत छी , निज आँखि सँ देखब सपने अछि ।।
ब्रम्हा बनि कखनहु सृजन करय,
कहुखन हर रूप कराल धरय ।
कहुखन हरि सम पालनकर्त्ता,
कहुखन यम - सद्यः काल बनय ।
ओ जिनगी छी एहि धरती केर,
सभ जीवक साँस समाहित अछि ।
एहि धरती पर जे रिक्त लगय,
ओहि शुन्यक बीच प्रवाहित अछि।
नञि मूर्त रूप पओलक कहियो, पर दिव्य रूप संवरने अछि ।
ओ शिल्पकार छी एहि धरतीक, नञि जानि कते की रचने अछि ।।
ओ योगवाहि, की नञि बुझल ?
ओ कऽ सकैछ ककरो संगति ।
जकरा संग, जा धरि मीत रहय,
तकरे सन गुण, तकरे रंगति ।
के नञि जनैछ पुरिबा – पछिबा,
मलयक बसात के नञि जनइछ ।
ककरा नञि अनुभव चक्रवात,
लू – जेठक दुपहरिया तपइत ।
अनल, अनिल केर संग पाबि, सोनक लंका केँ डहने अछि ।
ओ शिल्पकार छी एहि धरतीक, नञि जानि कते की रचने अछि ।।
कहुखन एकसरि सरिता जल पर,
जनु जलतरंग ओ बजा रहल ।
कखनहु मरु मे वा सागर तट,
लीखि बालु सँ अपने मेटा रहल ।
ओकरा सोझाँ, के रहल अडिग,
बिनु दर्प – दलित, के रहल ठाढ़ ?
कत विटप उखाड़ल, सिन्धु मथित,
भासित पहाड़, अपचित पठार ।
अगनित पाथर केँ काटि – छाँटि, कत रूप - अनूप ओ गढ़ने अछि ।
ओ शिल्पकार छी एहि धरतीक, नञि जानि कते की रचने अछि ।।
“विदेह” पाक्षिक मैथिली इ – पत्रिका, वर्ष – ४ , मास – ४५ , अंक – ९०, दिनांक - १५ सितंबर २०११ मे प्रकाशित ।
Subscribe to: Post Comments (Atom)


text:
दरभंगा के वरिष्ठ पत्रकार छथिन्ह आलोक पुंज जी. आलोक जी पत्रकारिता के अलावा जनहित के काज सं सेहो जुड़ल रहय छथिन्ह. इलाका... जिला... राज्य के विकास केना होए... देश केना आगां बढ़य एहि लsक परेशान रहय छथिन्ह.
सोशल नेटवर्किंग साइट फेसबुक पर सेहो एक्टिव रहय छथिन्ह. बिहार के विकास के लsक अपन अभियान चलौने रहय छथिन्ह. विकास के मामला पर हुनकर एकटा बहस पर कइटा कमेंट आएल अछि. मुदा एकटा कमेंट हमर
ध्यान अपना दिस खींचलक.
ओहि कमेंट मे कहल गेल अछि जे बिहार मे किछ विकास नहि भ रहल अछि. राज्य के बेसि लोक आब बाहर रहय छथिन्ह. बाहर कमाय- खाय छथिन्ह. मौज... मस्ती करय छथिन्ह. छु्टटी मे सिर्फ पिकनिक मनाबय लेल गाम दिस जाए छथिन्ह.
एहि कमेंट के बड़ निहितार्थ अछि. ई हमरा सोचय लेल मजबूर करि देलक. बिहार मे नीतीश जीक शासन अएला के बाद विकास के बयार बहल अछि. मुदा अखन बड़ काज बाकी अछि. मुदा जखन ई कमेंट आएल अछि त ओहिना नहि आएल होएत.
कमेंट करय वाला व्यक्ति सेहो वरिष्ठ पत्रकार छथिन्ह. हुनकर कमेंट के ओहिना नहि छोड़ल जा सकैत अछि. हुनकर कहय के अनुसार बिहार मे जे विकास होबाक चाही से नहि भ रहल अछि. बिहारी लोक के जे योगदान देबाक चाही से नहि द रहल छथिन्ह.
बिहारी लोक सिर्फ अपना मे मग्न रहय छथिन्ह. जखन धरि गाम घर मे रहय छथिन्ह. गाम -घर के बात करय छथिन्ह. बाहर गेलाह के बाद जखन धरि कुमार रहलौं गाम-घर अएलौं...बाद मे बाल-बच्चा होएला के बाद सेहो छूटि जाए छनि.
कमाय-खाय के झंझट...नेना-भुटका के पढ़ाबय-लिखाबय...स्कूल के झंझट मे ऐना फंसि जाए छथिन्ह जे बिहार छोड़ि बाहरे के भ जाए छथिन्ह. बिहार सं बाहर रहय वाला अधिकतर बिहारी दिल्ली... मुम्बई... पंजाब... कोलकाता... असम... बंगलुरु जतय रहय छथिन्ह ओतय घर बसा लैत छथिन्ह.
आब जखन बाहरे घर -द्वार बना लैत छथिन्ह... बसा लैत छथिन्ह त दोसर ठाम के चिंता फिक्र केना करथिन्ह? बड़ भेल त माय-बाबूजी के लेल हजार-दू हजार रुपया भेज दय छथिन्ह. अपन कर्तव्य के पूरा समझय छथिन्ह.
दिल्ली... मुम्बई मे सैकड़ों एहन बिहारी मिल जएताह जिनकर बाल-बच्चा कहिओ गाम के मुंह नहि देखने छथिन्ह.
हजारों एहन लोक मिल जएताह जिनका गाम-घर सं कोनो सम्पर्क नहि छनि. दस-दस...पन्द्रह-पन्द्रह साल गाम गेलाह भ गेल छनि.
हमर कइटा जानय वाला एहन छथिन्ह जे गाम-घर के जमीन-दलान बेचsक दिल्ली...नोएडा मे मकान खरीद लेने छथिन्ह. जखन गाम मे किछ रहबे नहि करल त जएताह कsतs. एहन हमरो गाम मे अछि.
बिहार सं बाहर रहय वाला एहन लोक सभ मेल... चैट... ऑर्कुट... फेसबुक सं अपना दिस के लोक सभ सं जुड़ल छथिन्ह. मुदा हुनकर नेना भुटका त अपना के दिल्लीए... मुम्बईवाला समझय छथिन्ह. नहि मैथिली जानय छथिन्ह ... नहि मिथिला के.
ई हाल सिर्फ मिथिला के नहि अछि पूरा बिहार के अछि. बिहार मे पिछला किछ साल एहन रहल जे लोक पढ़ाई-लिखाई सं कमाई-धमाई लेल राज्य सं बाहर जाए लेल विवश भ गेलाह. मजबूरी मे गाम-घर छोड़य पड़लन्हि.
एहि के बाद लाखों लोक के पलायन भेल. कइ गाम मे त एहन कहल जाएत अछि जे कनिओ होसगर छलाह ओ बाहर गेलाह... जकरा कतहुं बास नहि होतन्हि से गाम मे जमल छथिन्ह. एहि मे किछ सत्यता सेहो अछि.
बिहार के जतेक लोक बिहार सं बाहर छथिन्ह ओहि मे बेसि बिहार के पिछड़ापन के कारण बाहर जाए लेल विवश भेल छथिन्ह. मुदा आब जखन बिहार मे माहौल बदलल अछि. देश-दुनिया के बिहार के बारे मे मानसिकता बदलल अछि.
तखन लोक घुमय-फिरय... मेल-मुलाकात के लेल बच्चा सभ के संग होली...छठि मे गाम जाए लागलखिन्ह. मुदा दिल्ली ...मुम्बई मे रहय वाला बच्चा के लेल तं ओ एकटा सही मे पिकनिके अछि. ओ शहर सं गाम देखय जाए छथिन्ह.
वापस लौटला पर स्कूल मे सेहो अपन गाम-घर ने बारे मे बताबय छथिन्ह. मुदा गाम-घर सं जे जुड़ाव लोक के छल ओ ज्यादातर खत्म भ गेल अछि. लोक कई बेर छु्ट्टी मे हिल स्टेशन आ फेर माता वैष्णो देवी... शिर्डी साईं बाबा... बालाजी तिरुपति जनाए पसंद करय छथिन्ह.
दिल्ली...मुम्बई मे रहय वाला आई-काल्हि के बच्चा गाम-घर मे माटि मे नहि रहि पाबय छथिन्ह. बिना बिजली-बाती के हुनका नीक नहि लगै छनि. दू चारि दिन मे गर्मी... ठंड सं परेशान भ जाए छथिन्ह. भागय-भागय करय रहय छथिन्ह.
एहन मे एक बेर अएला के बाद दोसर बेर गाम-घर के प्रोग्रामे नहि बनैत अछि. लोक सं कटल जाए छथिन्ह. गाम-घर के जतेक लोक बड़का-बड़का अधिकारी... आईएएस... आईपीएस... एमबीए... इंजीनियर... डॉक्टर छथिन्ह ओ नहि आबय छथिन्ह.
एहन मे जखन गामे नहि अएताह त गाम के विकास कि करबैताह? गाम जइबै तखन नहि गाम-घर के परेशानी के बारे मे पता चलत? गाम-घर अखनो ओहने अछि. विकास के राह तकैत अछि.
एहिन मे बिहार सं बाहर रहय वाला हम-अहां सभ लोक दिल पर हाथ राखि के सोचिऔं जे हम सभ बिहार के लेल कि क रहल छी? हम बिहार के विकास मे कि योगदान द रहल छी?
कि हम बाहर बैसल-बैसल सिर्फ गप हांकि रहल छी आ फेर किछ कsओ रहल छी ? दिल्ली... मुम्बई मे रहय छी तं एहिठाम के अधिकारी... एनजीओ... कंपनी... संस्था सभ सं मिल कs गाम-घर के लेल किछ करबाउ.
एहि ठामक जानकार लोक... विशेषज्ञ सभ के सेवा लिअ... अहां खुद जानकार छी तं बिहार के विकास के लेल नवका-नवका चीज करु. लोक के प्रेरित करु. गाम-घर मे विकास के बयार बहाउ.
सिर्फ फेसबुक... मेल... चैट तक नहि रहुं. साल मे कम सं कम एक बेर गाम-घर दिस जरूर जाउ. लोक सभ सं मिलु. हुनकर परेशानी जानु. सड़क... बिजली... पानि... उद्योग-धंधा... आईटी... खाद्य प्रसंस्करण के क्षेत्र मे किछ करु.
स्कूल-क़लेज खोलु... बीपीओ... कॉल सेंटर खोलु. अचार... जूस... मखान... माछ... आम... लीची सं जुड़ल काज करु. लोक सभ के रोजगार के लेल किछ करु. उद्यमी बनु. खुद कमाउ... दोसर के सेहो रोजगार दिऔं.
मुदा एहि के लेल पहिने अपना सं खुद पूछु जे अहां बिहार... अपना गाम-घर के लेल कि करि रहल छी आओर कि कs सकय छी ?


text:
सहरसा। 07 अक्टूबर। पुलिस अधीक्षक अश्वनी कुमार वरीय पदाधिकारी केर आदेशक आलोक म' सदर थानाध्यक्ष भाई भरत कुमार क' लाइन हाजिर क' देलनि। जखनकि हत्याकांड जेहन बड़का कांड सभमे लापरवाही बरतबाक आरोप म' तीन दारोगा क' निलंबित क' देलनि। सिमरीबख्तियारपुर के थानाध्यक्ष राकेश कुमार सिंह क' सदर थाना के नवा थानाध्यक्ष बनाओल गेल अछि। जखनकि सिमरीबख्तियारपुर के अंचल निरीक्षक सत्यनारायण शर्मा क' तत्काल सिमरीबख्तियारपुर थाना के प्रभारी थानाध्यक्ष बनाओल गेल अछि।
प्राप्त जानकारी केर मुताविक कोसी रेंज के पुलिस उपमहानिरीक्षक सौरभ कुमार के आदेश पर एसपी अश्वनी कुमार थानाध्यक्ष क' लाइन हाजिर केलनि। जारी कायल जेल पत्र म' हुनका विरूद्ध कुनु तरहक आरोप केर चर्चा नहि अछि। ओतहि एसपी अश्वनी कुमार सदर थाना स' सिमरीबख्तियारपुर स्थानांतरण होयबाक बाद हत्याकांड के प्रभार नहि सौंपबाक आरोप म' पुलिस अवर निरीक्षक मो. निजमाउद्दीन क' निलंबित क' देलनि। जखनकि बिहरा थाना के एक कांडक प्रभार नहि सौंपबाक, गिरफ्तार नहि करबाक आरोप म' पुअनि वकील शर्मा एवं डरहार ओपी क्षेत्र के पुअनि उमाकांत उपाध्याय क' बसनही थाना म' दर्ज हत्या के एक मामला म' प्रभार नहि देबाक आरोप म' निलंबित क' देलनि।


text:
पटना। 14 जनवरी। लालू के घर चूड़ा दही भोज खाय लेल पहुचल कांग्रेस के प्रदेश अध्यक्ष अशोक चौधरी बड़का बयान दैत कहलनि कि जदयू 2 बरख धरी बीजेपी क' अप्पन दही चूड़ा भोज मे आमंत्रित नहि केना छल, एहि बरख एहेन की भ' गेल कि उन्हें बीजेपी क' निमंत्रण भेजल गेल अछि।
एहि बात पर अप्पन नाराजगी जाहिर करैत अशोक चौधरी कहलनि कि एहि बात के जवाब जदयू के प्रदेश अध्यक्ष वशिष्ठ नारायण सिंह से पुछबाक चाही कि बीजेपी के लेल किएक एतेक स्नेह उमैड़ रहल अछि ? कांग्रेस के प्रदेश अध्यक्ष अशोक चौधरी से ई साबित होयत अछि कि महागठबंधन मे सब ठीक ठाक नहि चैल रहल अछि।
कांग्रेस के प्रदेश अध्यक्ष कहलनि कि जिनका अएबाक होय आए, जएबाक होय जाए, हम कैल्ह पटना से बाहर जे रहल छी एहि कारणवश हम जदयू के भोज मे शामिल नहि होय बला छी।
बीजेपी नेता सुशील मोदी कहला कि नीतीश कुमार खुद हमरा फोन करि आमंत्रित केलन्हि अछि आर हम जरूर जदयू के दही-चूड़ा के भोज मे जायब। ओ कहला कि 2 बरख धरी नहि बजौला ते नहि गेलहुँ। माननीय मंत्री नितिन गडकरी कैल्ह पटना मे रहता लेकिन व्यस्तता के बावजूद हम भोज मे जरुर जायब।
सुशील मोदी तंज कसैट कहला कि बीजेपी क' किये बजाओल गेल? एहिपर लोग सवाल पुछैत छैथ ते जवाब जदयू द' सकैत अछि। आगा ओ कहला कि पहिने सेहो जदयू के भोज होयत छल जे कखनो - कखनो कैंसिल सेहो होयत छल, देखैत छी एहि बेर की होयत अछि।
एहि बयान सभक बाद एखन धरी जदयू दिस से कुनु प्रतिक्रिया नहि आयल अछि। लेकिन एहि बयान आर नाराजी सभके देखैत एक बेर ई बात जरूर साबित होयत अछि कि महागठबंधन मे सभकिछ ठीक ठाक नहि चैल रहल अछि।


text:
प्रतिवादी हम : प्रतिवादक बहन्ने अपन संस्कृतिक भूमंडलीकरण
पछिला दू-तीन वर्षमे मैथिलीमे युवा पीढ़ि बड्ड तीव्र गतिसॅ अपन पहिचान बना रहल अछि , ई युवा पीढी लिखि रहल अछि...आ खूब लिखि रहल अछि।एहि पीढ़िक एकटा कवि छथि नारायण झा ।जिनक पहिल कविता संग्रह-प्रतिवादी हम ,नवारम्भ पटनासॅ आएल अछि ।एहि पोथि पर लिखलनि अछि ,विदेह ई-पत्रिकामे सहायक संपादक रहल शिव कुमार झा ।पोथी तॅ नै पढ़ि सकलौं मुदा पोथी पर काएल समीक्षा पढि पोथी पढ़बाक इच्छा भ' रहल अछि ।समीक्षा साझा कऽ रहल छी- माॅडरेटर
"पोथी समीक्षा "
*********************************************************************
तरुण कवि श्री नारायण झाक पहिलुक मुदा प्रगतिवादी काव्य संकलन थिक : "प्रतिवादी हम". जीवनक विविध बहुरंगी आयाम केँ स्पर्श करैत कवि ७५ गोट काव्य केँ एकत्रित क' अपना मोने प्रतिवादक स्वर देलनि अछि .पढ़लाक बाद एहि मे प्रतिवाद जकाँ विशेष किछु बुझना नहि गेल .
स्वाभाविक होइछ अपन अन्तर्मनक सांस मे समाहित कवित्व केर प्रदर्शन पहिलुक बेर कर' काल मे ई दृष्टिकोण भेनाइ कोनो अजगुत नहि . हमरा हिसाबें व्यवस्थाक विरुद्ध एहि मे विशेष स्वर नहि अछि , वरेण्य जीवनक क्रम-व्यतिक्रम मे औनायत अवांछित तत्व केँ कवि व्यवस्था सँ हटब' चाहैत छथि.
मुक्तक काव्य संकलन आ कथा संग्रह मे शीर्षक वा एकल दृष्टिकोणक निर्धारण कदाचित सम्पूर्ण नहि होइछ , कारण एकर सृजन केर उद्देश्य कोनो खास विषय केँ धिआन मे राखि क' नहि होइत छैक . एहि संकलन मे सेहो राग-द्वेष , वर्ण-अवर्ण, यति-नियति क संग संग संलयन -विखंडन सबहक तादात्म्य अछि . सभ सँ बेसी महत्तक बून काव्यक मूल दृष्टिकोण थिक : "असतो मा सद्गमय " . समस्या सभ किओ उत्पन्न क' सकैत छथि , मुदा जे समाधानक उत्पत्ति करथि हुनके प्रभुत्व सार्थक आ हुनका संग संग समाजक लेल उपयोगी मानल जाइत अछि . नारायण जी एहि गुणक कारणे आन युवा कवि सँ आगाँ बढ़ल बुझना जाइत छथि
कवि हमर संस्कृति मे निहित अवगुणक चर्च करैत छथि , ओकरा विरुद्ध सार्थक प्रतिवाद सेहो करैत छथि मुदा संग संग कारण आ निदान सेहो देखबैत अछि .
सम्पूर्णता कतहु संभव नहि तें कोनो -कोनो ठाम हुसि सेहो गेल छथि .मुदा कोनो कविता केँ निरर्थक प्रमाणित करब संभव नहि भ' सकल . आन भाषाक कथाकथित मैथिली विरोधी आलोचकक लेल " प्रतिवादी -हम " एकटा चुनौती ल' क' आयल अछि जे मैथिल अपन रचना मे अपन संस्क़ति सँ बाझल जकाँ रहैत छथि ,,(ओना ई तथ्य पूर्णतः निराधार अछि .) संग संग मैथिलीक लेल खुशीक विषय जे प्रतिवादी हम एहि ठाम सम्पूर्णताक परिचायक जकाँ बुझना गेल . एहि मे आचार - विचार , रीति-नीति अर्थात सम्पूर्ण सभ्यता -संस्कृति भूमंडलीकृत अछि .
ई सरल आ बोधगामी भाषा शैली मे लिखैत छथि जाहि कारणे लोकप्रियताक संभावना बेसी मानल जाय . एखन वर्तमान तरुण कवि मे सँ किछु ई सोचैत छथि जे पाठक , साहित्यकार वा आलोचक किओ होथु कोना हुनका सभ केँ दिक्भ्रमित कयल जाय . एक आध रास चर्चित युवा कवि एहि मे महारथ प्राप्त कयने छथि जे साहित्यक भविष्यक लेल कदापि उचित नहि. एहि सँ अलग नारायण जे सोचैत छथि, वेअह लिखैत छथि कतहु रचनामे अक्खड़पन आ उताहुल अभिव्यंजना नहि देख' मे अबैछ . सहज पाठक सेहो अभिव्यक्ति आ कविताक मर्म बूझि सकैत छथि .
पहिलुक कविता " एकता " मे सहज उद्बोधन विशेष आकर्षक त' नहि मुदा यथार्थ दृष्टिकोण केँ आत्मिक भाव सँ देखार धरि अवश्य करैत अछि . धर्मनिरपेक्षताक सिद्धांत बरु कहय जे सभ धर्म समभाव मुदा कवि एहि सँ आगाँ बढ़ि पंथक लकीर तोड़ि अल्लाह केँ राम आ ईसा केँ श्याम मानबाक लेल उद्दत छथि , जे पंथक बिखण्डनकारी तत्वक लेल एकटा सनेश सेहो बूझल जाय :
जे थिकाह अल्ला , हुनके कही राम
जे थिकाह ईसा कहैत छी श्याम
कखनहुँ बनि सांई , कखनहुँ हनुमान
सभ देवी देवताक थिक नाना नाम ......
समाज मे दलित आ नारी विमर्श यथार्थ सँ बेसी मंचस्थ जकाँ रहि गेल अछि. किछु लोकएहि सर्वगामी समस्याक पराभव सँ बेसी एकरा अपन उत्कर्षक हथियार मात्र बनयबा लेल कृतज्ञ छथि .मंच सँ उतरिते समाधानक चेष्टा सेहो नहि तें कवि बिनु किछु कहने दुखित छथि. "नारी" कविता मे हिनक हीआक हिल्कोरि परम्परागत छन्हि ..किछु नव नहि, मुदा !संभावनाक देखार आ स्थितिक व्याख्या अभिरल आ नवीनता सँ झामरल लगैछ ....
घूमल आब युगक पहिया
अपन बल देखायब कहिया
छोड़ू पग नुपूर कंगना हार
गुण अरजि पहिरू विद्याक श्रृंगार
स्वर बुलंद करू संभावना अपार ........
"विषमता "कविता घँटैत लिंगानुपात पर प्रतिवाद थिक. कन्या भ्रूण ह्त्या सन ज्वलंत समस्याक व्यथागान थिक ..जे मैथिली साहित्यमे नैका पिरही लेल निदानक आराधना जकाँ लगैछ .......
अंकुरी पड़िते घोंटि ठोंठ
तकैछ बाट बेटा केर
कखनहुँ ओहि संग अपनहु प्राण
गमबैछ जानि-बूझि सबेर.........
एहि कविता मे कवि एकटा गंभीर चूकि सेहो कयने छथि अनचोके मे वा संज्ञानक खगता मे कन्या भ्रूण हत्याक सम्पूर्ण दोख कवि नारी मात्र पर गढ़ि देने छथि. यथार्थ मे हमर समाजक नारी पुरुषप्रधान मनोवृति मे ततेक ने बझाओल गेलीहें जे हुनको " बेटी " शब्द सँ क्षोभ जकाँ भ' गेल छन्हि . एकर ई अर्थ कदापि नहीं लगाओल जा सकैछ जे " माय " संतानक रूपेँ मात्र "बेटा" चाहैत छथि .काल आ परिस्थिक ई उपहासक लेल नारी कोनो अर्थ मे दोषी नहीं छथि ....ओना एहन सन कविक व्यक्तिगत अनुभव सेहो हुअनि, मुदा एकरा सबहक लेल प्रयोग करब अनुचित होयत . बाबासाहेब भीमराव अम्बेडकर सभ दिन दलित आ शोषितक लेल समर्पित रहलाहें , मुदा अपने " बौद्धधर्म " स्वीकार क' लेलथिन्ह . एकर अर्थ कदापि नहि लगाओल जा सकैछ ,जे " दलित" आब हुनका घृणा जकाँ लगैत छलनि..ओ त' विषम समाजक व्यथा मात्र छलैक ...कविक एहि चूकि केँ परम्परावादी धारणा सेहो मानल जा सकैछ मुदा ई अपराध जकाँ लागल ....
नारी प्राणक दुश्मन नारी
पुरुष वर्गक कोन दोष
बिनु नारीक मने नहि होइछ
नारी जीवनक अकाल शेष ..
एहि लेल नर -नारी सँ बेसी दोषी हमरा सबहक दृष्टिकोण आ कालक्रमक विवशता केँ माननाइ उचित होयत . समाज मे नीतिगत विषमता अछि, बेटा कतबो कुपात्र भ' जाय मुदा अंतिम क्रियाकर्मक अधिकारी वेअह होइत अछि . किछु हद धरि व्यवस्थाक संग -संग ई असमंजस उचित सेहो छल, किएक त ' बेटी दोसर घर जाइत छलीह वा जाइत छथि . बेर-कुबेर अपन दायित्व मे बान्हल रहबाक कारणे अपन माय -बाप पर धियान नहि द' पबैत छलीह . एकर नकारात्मक प्रभाव ओहि माय-बाप पर भेलन्हि जे " निपुत्र " छलथि . ओहि काल संतान मने पुत्र बुझना जाइत छल . एहि दृष्टिकोण सँ अंतर्द्वंद्व आ अवहेलनाक प्रभाव घ'र मे बैसलि कोमल हृदयी नारी पर पड़ल आ ओ पुत्रक लेल उताहुल जकाँ प्रस्तुत भेलीह . आब ज़माना बदलल तें साहित्य मे सेहो एहन सन गंभीर विषय पर लेखनीक बान्ह पोरगर भेनाइ बेसी प्रासंगिक होयत .
एहन मोन ओहि नारीक होइत छन्हि जे समाजक कठकोकाड़िक डाँग घर मे रहि क' सहैत छथि. जे शिक्षित , सम्बल आ साध्ययुक्त नारी छथि ..हुनका लेल संतान शब्द व्यापक होइत छन्हि .
"बताह छी तें" कविता स्वच्छताक उद्घोष जकाँ करैछ तँ "प्रकृति" वेअह पुरातन धाराक यशोगान जकाँ ..मुदा ओहि मे छिटकब , थथमारने सन विलुप्त होइत खांटी शब्दक नीक ढंगेँ प्रयोग कयल गेल अछि.
"प्रकृति पीड़ा" मे प्राकृतिक संतुलन केर बाट मे चाली जकाँ सहसह करैत बाधा सबहक बहुत नीक जकाँ प्रयोग कयल गेल अछि सम्पूर्ण काव्य मे मात्र एहि ठाम हास्यरस नीक जकाँ व्यंगक रूप लेलक .....
उपजयबा लेल नहि बचल खेत
खेत सँ नमहर भेल पेट
पेट-पेट क' मनुक्ख मरि रहल
तखनहुँ मनुज नहि सम्हरि रहल...............
जीवनक उद्वेलन सँ कतहु -ने कतहु कवि स्पष्ट डोलि रहल छथि . जखन कोनो काव्यक भाव गंभीर आ विचारमूलक हुए त' ओहि " छाहरिवाद" मे कविक अन्तर्मनक मर्म नुकायल रहैछ . सुदूर गाम मे रहनिहार कवि स्पष्तः अपन भोगल यथार्थ केँ अनुभूति सँ जोड़ि देखार त' नहि कयलनि .मुदा सहृदयी पाठक एहि मर्म केँ " अविरल स्पर्श " धरि अवश्य क' लेत . " गाछ कविता अद्भुत विचारमूलक काव्य थिक ....
वसन्ते -वसंत अबैछ जुआनी
झुमैत गबैत करैत छी मनमानी
कखनहुँ छी हँसैत छी कखनहुँ कनैत
सुख-दुःख केँ छी खूब बुझैत .......
"गाछ बिन फड़क " कोनो यात्री जीक पत्रहीन नग्न गाछ जकाँ नहि ..ई त' कविक अपन कविक अपन जुआरिक अगता मे सुखक खगता थिक ..
.
सौंसे गाछ मे डगडगी
हरियर हरियर पात अछि भक़रार
हरियरी सँ गाछ लोकैत......
हिनक शब्द कोश मे एहन विलमल , उपटल आ विपटल शब्दक भण्डार छन्हि ...जे अधिवासी मैथिलक संग संग अनुशासी मैथिल होयबाक द्योतक थिक .
एहि गाछ केँ रोम रोम मे
जुअानी अनोर तोड़ैत अछि
मदमस्त भ' चाननो गाछ केँ
सकुचा लजा रहल अछि
मुदा एहि गाछक सुंदरता
आओर बढ़ि आकाश चूमितय
जखन ओ अपन अस्तित्वक लेल
आतुरता व्याकुलता सँ
दितय औनी पथारी
आ बनि सकतय पूर्ण गाछ .......
एवं प्रकारे हिनक एहि संकलन मे बहुत रास परिपेक्ष्य अछि .प्रकृति प्रेमक बहन्ने बदलैत वैज्ञानिक धारणाक परिणाम सँ प्रकृतिप्रदत्त सभ कविता केँ कतहु ने कतहु जोड़ने छथि . जे हिनक अभिरुचि संग निपुण काव्य प्रतिभाक परिणाम मानल जाय . हिनक एहि संकलन मे " पड़ाइन " क परिणाम सेहो देख' मे अबैछ . भौतिक साध्यक लिप्सा आ पिपासा मे लोक औनायत- बौआइत रहल अछि . अपन नैसर्गिक संस्कार गुम्म भ' रहल.
कोनो साहित्यिक सर्जनाक मौलिक उद्देश्य होयबाक चाही . नारायण मैथिली साहित्यक " नारायण " बनि पाबथु वा नहि ! मुदा हिनक काव्य एकटा दृष्टिकोणक संग संग रचना करबाक उद्देश्य रखैछ .जे सरिपहुँ उडनखटोल मे चढ़ल मैथिलीक लेल बहुत अनिवार्य मानल जाय
. सभ सँ नीक लागल जे कवि युवा छथि, क्रियाशीलता निरंतर रखबाक संभावना सेहो छन्हि. देशकालक विषम अर्थनीति , भ्रष्टाचार , दुर्भिक्षक संभावना आदि विषय सेहो एहि संकलन मे नीक जकाँ सन्निहित कयल गेल अछि . समाजक सूतल नव पिरही केँ जगयबाक लेल--- युवा लेल संकल्प , हुंकार , आह्वान आदि कविता लिखने छथि. जे बहुत रास छाप त' नहि छोड़त मुदा किछु हद धरि दृष्टिकोणक परिचायक मानल जाय. अर्वाचीन भारत के दुई गोट महामानव रवींद्र नाथ टैगोर आ बापूक प्रति काव्य सेहो लिखलनि, बापूक व्यथा त' किछु हद धरि यथार्थ सँ उबडुब लगैछ , मुदा रवीन्द्रनाथ ठाकुर कविता किछु ख़ास जकाँ नहि . एहन विषय जाहि पर बहुत रास काज भ' चुकल अछि ओकर चयन या त' नहि करबाक चाही वा जौं कयल जाय त' ई धियान धरबाक चाही जे रचना मे किछु ने किछु नव तथ्य अवश्य हो .एहि ठाम सेहो कवि हूसि गेल छथि . कवीश्वर चन्दा झाक प्रति अर्पित काव्य मे काव्यीय लोचक संग संग श्रद्धा भावक अनुपालन बहुत उत्कृष्ट लागल
निष्कर्षतः परंपराक खुटेसल सँ अंशतः बान्हल रहबाक बादो " प्रतिवादी -हम " काव्य संकलन केर सांगह आ बड़ेरी नारायण जीक देखल , सुनल आ भोगल यथार्थक परिणाम थिक जे कतहु विवश नहि बुझना गेल. मैथिली साहित्य मे शोषित विमर्शक खगताक गप्प बहुत रास भेल अछि, जे कतिपय उचित सेहो अछि जौं ओहु सँ आगाँ भ' क' सोचल जाय त' एहि संग्रह मे " बताह " (जकरा पागल शब्द सँ विभूषित करब साहित्यिक भाषा मे गारि जकाँ लगैछ ) सन मूल समाज सँ "अक्षोप" बनल निरीहक प्रति श्रद्धा -भावक सृजन सेहो कयल गेल अछि. जे मैथिली साहित्य लेल क्रांतिकारी विमर्श मानल जाय ..शेष अशेष ..
पोथीक नाओं : प्रतिवादी हम
रचनाकार : युवा कवि नारायण झा
ग्राम रहुआ संग्राम , मधेपुर मधुबनी
मो. - 08051417051
प्रकाशक : नवारंभ प्रकाशन पटना
प्रकाशन वर्ष :२०१४
मूल्य : १५० टाका


text:
दरभंगा : मनीगाछी प्रखंड अंतर्गत विशौल, टटुआर गामक शिवरात्रि महोत्सव केन्द्रित स्मारिका बाबा सिद्धेश्वरनाथक प्रांगण मे बीतल शिवरातिक अवसर पर विमोचित कएल गेल.
ई गामक तेसर स्मारिका थिक जे शिवरातिक अवसर पर प्रकाशित भेल अछि, जे इंगित करैत अछि कि समाज धर्मक प्रति निष्ठावान अछि आ अपन आराध्यक प्रति ई पुष्प अर्पित क' रहल अछि. ई सम्पूर्ण ग्रामवासीक समन्वित प्रयास सं प्रकाशित होइत अछि जे साबित करैत अछि कि धर्म समाज जोड़बाक काज करैत अछि तथा भाव ओ वैचारिक मतभेदिता रहबाक बादो सभ कें एक क' दैत अछि.
जनतब हो कि सिद्धेश्वरनाथ मंदिर टटुआर, मनीगाछी द्वारा प्रत्येक वर्ष बेस घूम-घाम सं शिवरात्रि महापर्वक आयोजन कएल जाइत अछि आ ई गामक शिवरात्रि महोत्सवक 25 सम वर्ष थिक. कोनो आयोजनक 25 वर्ष सफल आयोजन करब अपना-आप मे बड़ पैघ उपलब्धि होइत अछि आ एहि लेल टटुआरक समस्त ग्रामवासी धन्यवादक पात्र छथि.
मातृभाषा मैथिली मे बहराएल एहि स्मारिकाक संपादन आने वर्ष जकां एहि बेर सेहो युवा लेखक मुकुन्द मयंक कयलनि अछि आ संयोजन सेहो पुनः श्रृषिकेश झाक छनि. हमरा बूझने कोनो भाषाक विकास तखने बेसी नीक जकां संभव होइत अछि, जखन ओहि भाषाक्षेत्रक बेसी सं बेसी काज मातृभाषे टा मे कयल जा रहल हो आ टटुआर ग्रामवासी एहि एखन धरि एक हद धरि खूब सफल रहलनि अछि तथा मिथिला आ मैथिलीक विकास मे छोटे स्तर पर सही मुदा निरंतर योगदान द' रहलनि अछि. स्मारिका शेखर प्रकाशन पटना सं प्रकाशित भेल अछि.
~ बाल मुकुंद पाठक


text:
मैथिली कथा : अंतर्व्यथा
दुनू कात छोट-बड़ घरक देबाल सँ घेरायल बेस दू हाथ चौड़गर गली सँ ओ आदमी जोर-जोर सँ हंफैत पूरा जी-जान लगौने भागल जा रहल छैक. पाछाँ सँ भरि जांघक एकटा बताह करिया कुकुर ओकरा खेहारने जा रहल छैक. ओ बेर-बेर पाछाँ घूमि क' तकैत छैक. कुकुर एकदम सँ ओकरा लग आबि गेल छैक, जेना आब झपटि लेतैक ओकरा... आ अगिले पल मुँह फोलने ओ करिया कुकुर ओकरा देह पर छरपि जाइत छैक...
भक्क सँ ओकर नीन्न फूजैत छैक. देह थर-थरा रहल छैक... अंग-अंग पसेना सँ भीजल छैक... सौंसे देहक रोइयां ठाढ़ भ' गेल छैक... प्यासे कण्ठ सूखि रहल छैक. ओकर ध्यान पलंगक दोसर कात सूतल अपन पत्नी पर जाइत छैक, जे कि आस्ते- आस्ते फोंफ काटि रहल छैक. बाप रौ बाप... तँ ई सपना रहैक, भगवती ककरो संग एना नहि करथुन...ओ सोचैत छैक. आंगुर पर गानि-गानि केँ गायत्री मंत्र पढ़ैत छैक.
ओकर माथ से भारी भ' गेल छैक. ओ उठैत छैक, टेबुल पर राखल जग मे सँ गिलास मे पानि ढ़ाढ़ि पानि पीबैत छैक. तखन ओ खिड़की फोलि लैत अछि आ ओहि ठाम ठाढ़ भ' खिड़की सँ बाहर ताक' लागैत छैक.
बाहर गुज्ज अन्हार रहैक. ओहि अन्हरिया मे ओकरा गाछ- बिरीछक डेराउन आकृति आ टिनही एसबेस्ट सँ छारल मालक घर देखेलैक. माल घरक उपरूका पिरछौन अकास केँ करिया मेघ झंपने जा रहल छैक. चहुँदिस चुप्पी पसरल रहैक, सब किछु अन्हरिया मे डूबल रहैक. बीच-बीच मे कखनो-काल कुकुर भूंकबाक स्वर अबैत रहै, जाहि स्वर केँ सुनि डरे ओकर देह भूलकि जाइत रहै.
ओ बिछाओन पर चलि जाइत छैक. ओकरा नीन्न नहि होइत छैक. ओ करौट-पर-करौट फेरैत छैक... खन पीठ बले तँ खन पेट बले सुतबाक उपक्रम करैत छैक...ओकरा नीन्न तैयो नहि होइत छैक, जेना ओकरा सँ नीन्न रूसि गेल होय.
ओ उठि केँ बत्ती जरबैत छैक. कोनो पोथी उनटा ओकरा पढ़बाक प्रयास करैत छैक. थोड़े काल धरि पढ़बो करैत छैक फेर ओकर मोन उचटि जाइत छैक. ओ पोथी सिरमा त'र राखि क', आँखि मूनि पड़ि रहैत छैक.
मुदा ओकरा नीन्न कथी लए हेतैक. ओ आँखि फोलि देबाल पर टांगल घड़ी दिस तकैत छैक, रतुका तीन बाजि रहल छैक. ओ पलंगक दराज मे सँ गोल्डफ्लैक सिकरेट निकालि क', लेस लैत छैक. तकरा बाद अपन स्मार्टफोनक डेटा ऑन क', फेसबुक खोलैत छैक...नोटिफिकेशन चेक करैत छैक...स्टेटस अपडेट करैत छैक -
"तलफै बिन बालम मोर जिया ।
दिन नहि चैन रात नहि निंदिया,
तलफ तलफ के भोर किया ।"
ओ फेर सँ सुतबाक उपक्रम करैत छैक. नीन्न अहू बेर नहि होइत छैक. ओ पलंगक दोसर कात सूतल पत्नी केँ जगबैत छैक, आ ओकरा अपन नीन्न नहि होयबाक सम्पूर्ण वृतान्त सुनबैत छैक. पत्नी फोन मे टाइम देखि क', हांफी करैत अलसायल भावे ओकरा बाहर सँ घूमि अयबाक लेल कहैत छैक. ओ घ रसँ बाहर चलि जाइत छैक आ ता धरि पार्क मे एम्ह रसँ ओम्हर आ ओम्हर सँ एम्हर करैत रहैत छैक जा धरि ओकर टांग नहि जवाब दैत छैक.
ओ आपस घर आबि जाइत छैक. बाथरूम मे पैसि क' हाथ-मुँह धोइत छैक. अयना मे मुँह देखैत छैक. सौंसे मुँह कारी-स्याह भ' गेल रहैक. ओ अपने मुँह देखि अपने डेरा जाइत छैक... देहक रोइयां रोइयां ठाढ़ भ' जाइत छैक.
भिनसरूका छः बाजि गेल रहैक. ओ अपन बेडरूम जाइत छैक. बत्ती जरा दैत छैक, फेर पलंग दिस बढ़ि जाइत छैक आ भारी आश्चर्य मे पड़ि जाइत छैक ! पलंगक एक कात देबाल दिस मुँह केने ओकर पत्नी सूतल रहैक आ दोसर कात ओ अपने...


text:
अतिरिक्त जिला एवं सत्र न्यायाधीश (एडीजे) ब्रजेश कुमार मालवीय महावीर यादव केर हत्याक मामला मे सभ 13 अभियुक्त क' दोषी ठहरौलन्हि। अतिरिक्त लोक अभियोजक (एपीपी) अनिल कुमार सिंह के मुताबिक़ यादव के दोषि सभ राम शोभित यादव आर अन्य मिल ओहिसमय जघन्य तरिका से हत्या क' देलन्हि छल, जखन ओ 27 जुलाई 2013 क' बग्घा गाम से अप्पन घर आबैत छलाह।
संपत्ति विवाद क' यादव केर हत्याक पाछा उद्देश्य बताओल जे रहल अछि। पीड़ित के बड़का भाई जयवीर यादव 13 लोग के खिलाफ एक प्राथमिकी दर्ज करेना छला, जाहिमे हुनका सभ पर हुनकर छोट भाई के हत्याक आरोप लगाओल गेल छल।


text:
यात्री जीक आलेख "मैथिलियो-हिन्दियो"
मिथिलाक कोनो अधिवासी पर ओकर इच्छाक विरूद्ध हम मैथिली नै लादब. डाॅ जयकांत मिश्रक सीमा विस्तारक अवांछनीय मनोवृतिक समर्थन हम कैए नहि सकै छी. डाॅ लक्ष्मण झा आ म.म. डाॅ उमेश मिश्रक हिन्दी विरोधी नीति मिथिला निवासी लेल सर्वथा धातक अछि. चाहे जेना हो, शुद्ध वा भ्रष्ट कोनो तरहक हो, मुदा हिन्दी मिथिलाक भीतर घुसिया गेल अछि. की हर्ज एहि सत्यकेँ हम खुल्लमखुल्ला स्वीकार क' ली ? मैथिलीक वर्तमान शब्द-शक्तिसँ नितान्त अपरिचित व्यक्तिक ओकरा बोली मात्र कहि देब जेना छुच्छ प्रलाप अछि,
ई भारी शुभ लक्ष्ण अछि जे मिथिलाक कवि आ कथाकार ब्राह्मण आ मुंशीक ओहि पंडिताउ मैथिलीकेँ छोड़ि क' बहुजन समाजक सरल सहज मैथिली दिस मुड़ि आयल छथि. नाटक आ उपन्यास सभमेँ आब हमरा लोकनिकेँ मुजफ्फरपुर, बेगुसराय, सहरसा, पूर्णिया तथा सीतामढ़ी आदिक आँचलिक बोली सभक झलक भेट' लागल अछि. लोरिक, सलहेस, दीनाभद्री आदि वीर पुरूषक दीर्घगाथा हमर सांस्कृतिक धरोहरिक विशिष्ट अंग बनि गेल अछि. सामन्ती दबाव जत' कतहुँ कम भेलैए, मैथिलीक माध्यमसँ लोक प्रतिभा निखरि अयलै- पछिला तीस वर्षमे मौलिक आ अनूदित उपन्यास, गल्प संग्रहक खूब प्रकाशन भेल अछि. अढ़ाइ-तीन सयक लगभग ओकर संख्या होयत. किछु एहनो उपन्यास अछि जकर तीन-तीन, चारि-चारि संस्करण भ' चुकल अछि. अनेक गल्प आ कविताक अंग्रेजी, हिन्दी, मराठी ,गुजराती रूपान्तर भेल अछि. एक दर्जन व्याकरण ग्रन्थ तथा तीन टा कोश अछि हमरा. प्रकाशित पोथीक संख्या हजारोमे अछि. कविता एक दिस पुरना शैलीमे तैयार भ' रहल अछि , तँ एक दिस अद्यतन टेकनीकमे सेहो.


text:
पटना । नीतीश कुमार ठेकेदारी मे आरक्षण द जीतनराम माझी कैबिनेट क एक आओर फैसला कए लागू क देलथि अछि । मंगलदिन भेल राज्य कैबिनेट क बैसार मे कुल 25टा एजेंड पर निर्णय लेल गेल। बैसार क उपरांत मंत्रिमंडल सचिवालय विभाग क प्रधान सचिव शिशिर सिन्हा कहला जे बिहार ठीकेदारी निबंधन नियमावली, 2007 क कंडिका-4(क) आ 7 मे संशोधन करबाक स्वीकृति आ पथ निर्माण विभाग क अन्तर्गत राज्य क सब कार्य विभाग, योजना आ विकास विभाग क अन्तर्गत स्थानीय क्षेत्र अभियंत्रण संगठन, निगम, उपक्रम, प्राधिकरण, परिषद् आ निकाय क अधीन ओहन कार्य जेकर प्राक्कलित राशि 15.00 लाख (पन्द्रह लाख) या ओहि स कम रहत, स संबंधित अंचल स्तर पर वर्षवार कुल कार्य क 50 प्रतिशत कार्य, अनुसूचित जाति, अनुसूचित जन जाति, अत्यन्त पिछड़ा वर्ग, पिछड़ा वर्ग आ पिछड़े वर्ग क महिला संवेदक लेल आरक्षित करैत उक्त कोटि क अन्तर्गत प्राप्त निविदा क माध्यम स कार्य कए आवंटित करबाक स्वीकृति देल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
नई दिल्ली। देश मे नक्सल एकटा पैघ समस्या अछि आ एकरा स निपटबा लेल केंद्र सीधा कोनो कार्रवाई राज्य मे नहि क पाबि रहल अछि। संघीय व्यवस्था क तहत कानून आ वयवस्था राज्यक परिधि मे अबैत अछि, ताहि लेल केंद्र सरकार नौटा नक्सलग्रस्त राज्यक एकटा एकीकृत कमान क गठन केलक अछि जेकर नेतृत्व बिहार क मुख्यमंत्री कए भेट सकैत अछि। देश लेल ‘वस्तु एवं सेवा कर’ (जीएसटी) निर्धारण समिति क अध्यक्षता भेटलाक बाद इ दोसर महत्वपूर्ण जिम्मेदारी बिहार कए सौंपल जा रहल अछि।
जानकारी क अनुसार केंद्र सरकार चाहैत अछि जे बिहार क मुख्यमंत्री नीतीश कुमार नक्सली स निपटबा लेल गठित एहि एकीकृत कमान क नेतृत्व करथि। हुनकर नेतृत्व मे अगर इ कमान काज करत त नक्सली क अंतिम गढ़ सेहो ध्वस्त भ सकैत अछि।
सरकार क नक्सल विरोधी अभियान क जानकार सूत्र क कहब अछि जे आन राज्यक अपेक्षा बिहार में नक्सलीक हौसला पस्त भ चुकल अछि, ओ हताशा क स्थिति मे छथि। ज्ञात हुए जे पिछला सप्ताह नौ राज्यक मुख्य सचिव आ पुलिस महानिदेशक क भेल बैसार मे इ सर्वसम्मति स राय बनल जे एहन कोनो कमानक नेतृत्व बिहार क मुख्यमंत्री करैत छथि त परिणाम सकारात्मक भ सकैत अछि। एहि लेल तीनटा राज्यक मुख्यमंत्री पर आओर विचार भेल, लेकिन आम राय बिहारक मुख्यमंत्री पर बनि सकल। आब देखबाक चाही जे बिहार क मुख्यमंत्री एहि प्रसताव कए स्वीकार करैत छथि बा नहि। अगर वो एहि प्रस्ताव कए स्वीकार क लैत छथि त केवल बिहार नहि बल्कि नक्सल विरोधी अभियान मे लागल नौटा राज्य के अधिकारी समेत केंद्र सरकार क पदाधिकारी हुनक नेतृत्व मे काज करताह।
एकीकृत कमान मे सुरक्षा अधिकारी क अलावा सामान्य प्रशासन क प्रतिनिधित्व करनिहार अधिकारी सेहो रहताह। इ कमान सावधानीपूर्वक सुनियोजित ढंग स नक्सल विरोधी अभियान चलाउत। केंद्र सरकार क एकटा वरिष्ठ अधिकारी क कहब अछि जे बिहार मे गया आब नक्सली क अंतिम गढ़ बचल अछि। ओ कहला जे यदि गया स नक्सली क सफाया भ जाए त बिहार सशस्त्र नक्सली स मुक्त भ सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Friday, 10 August 2012
गजल कमला-कोशी-बागमती-महानंदा" सम्मानक ( बाल गजलक लेल ) पहिल चरण बर्ख-2012 ( मास जुलाई लेल )
हमरा इ सूचित करैत बड्ड नीक लागि रहल अछि जे " अनचिन्हार आखर"द्वारा स्थापित " गजल कमला-कोशी-बागमती-महानंदा" सम्मानक ( बाल गजलक लेल ) पहिल चरण बर्ख-2012 ( मास जुलाई लेल ) पूरा भए गेल अछि। मास जुलाई लेल शिव कुमार यादव जीक एहि रचना के चयन कएल गेलैन्हि अछि। हुनका बधाइ। ऐ आशाक संग जे शिव कुमार यादव जी ओमप्रकाश, अमित जी चंदन जी पंकज जीए सन गजल लिखथि।
बाल गजल
पूर्णिमा मेला ऐलए गे माँ
मेला देखऽ हमहुँ जेबए गे माँ
इस्कुल मे सेहो छुट्टी देलकए गे माँ
दोस-मीत मेलाक ओरिओन कैलकए गे माँ
बड़की दैया के संग लऽ लेबए गे माँ
दाए-बाबा के सेहो कहि देबए गे माँ
गामक कतेक लोक मेला चलतए गे माँ
काका-काकी आ बौआ सेहो तैयार भेलए गे माँ
मेला गाम सँ दुर लगए गे माँ
पैरे-पैर नए, तोरा कोरा मे बैठबए गे माँ
मेला मे बड़ भीड़ लगलए गे माँ
आँगुर तोहर धरने रहबए गे माँ
खुब जतन सँ मेला देखबए गे माँ
"शिकुया" घिरनी-मिठाइ-झिल्ली कीनबए गे माँ
गजल/आलेखक लेखक/प्रस्तुतकर्ता छथि: Ashish Anchinhar at 8/10/2012 01:11:00 pm
Subscribe to: Post Comments (Atom)


text:
“स्वर्ग सं सुन्दर
मिथिला धाम, मंडन अयाची राजा जनकके गाम “
ई गीत ततेक बेसी लोकप्रिय भेल जे मिथिला मिथिलाके कण कण-कणमे प्रवाहित भ गेल। बहुत
अल्प समयमे बहुत तेजीसं सगरो चर्चित भेल एहि मैथिली एलबम केर नाम छल- “ मिथिलामे
रफ़ी” जाहिमें अपन सुमधुर स्वर देने छलाह गायक प्रेम सागर । मूलत: मधुबनी जिलान्तर्गत खजौली
प्रखण्ड केर मकुनमा गामक निवासी प्रेम सागर जी अनेको एलबम आ फ़िल्म में संगीत, गायन
आ गीत लेखन के माध्यममे मिथिला के जन जनमे व्याप्त भ गेलाह। दिल्ली मे हुनका संग युवा
कवि, रचनाकार आ गीतकार मनीष झा बौआभाइक भेंटवार्ताके किछु अंश:
नमस्कार ! प्रेम सागर जी ! अपनेक बहुत बहुत स्वागत अछि !
जी ! बहुत बहुत
धन्यवाद !
प्रेम सागर जी, जखन कोनो व्यक्ति प्रसिद्ध भ जाइत छैक त ओकरा संबंधमे आम आदमी
ओकर परिवारिक पृष्ठभूमि स सेहो अवगत होमय चाहैत छैक। तैं किछु अपन परिवारिक
पृष्ठभूमि के सदर्भ मे किछु कहल जाउ !
ई तS बहुत नीक बात छै। एहन
प्रश्नसं हमरो खुशी होइत अछि । हमर पिताजी स्व. जयवीर झा मैट्रिक पास छलाह आ गृहस्थ छलाह । हमर
मां कैंसर के रोग सं ग्रसित भS जखन हमर उमेर 12-13 बरखक छल तहने तजि गेली। जेठ भैया आनन्द
झा बिहार लोक सेवा आयोग परीक्षा मे उतीर्ण कS वर्तमानमे सेल्स टैक्स कमिश्नर छैथ आ हम तS माझिल छी आ हमरा सं छोट
चतुरानन्द झा एखन टाटा (टिस्को) मे इंजीनियर छैथ ।
एकटा बात कहू जे, जहन अपनेक पिताजी
किसान रहथि तS कि ओहि समयमे शिक्षामे बेसी खर्च नहि रहय, कारण जे
आजुक गॄहस्थ सभके एहन दयनीय स्थितिमे एहन
उच्च शिक्षा हेतु प्रबंध करबामे बहुत परेशानी होयत छै !
एकदम सत्य कहल !
महगाई सभ दिन एक्के रंग रहल । ओहू समयमे लोकके उच्च शिक्षा पर समयानुसार बेसी खर्च
रहैक । हमरा लोकनिक प्रारंभिक शिक्षा चलिते रहय ताहि क्रम मे हमर पिताजी
मुजफ़्फ़रपुरमे एकटा छोट छिन ठिकेदारी शुरु केलाह आ धीरे धीरे हमरा लोकनिके ओतहि लS जा कS शिक्षा दिस अग्रसर केलाह । पढS लिखs मे हम तीन भाइ होशगर रही आ
माय नइं रहथि तैं हमर पिताजीक संग संग हमर बड़का भैया सेहो जिम्मेदारीके एहसास होमय
लगलनि। तैं ओ ट्यूशन पढबs लगलथिन आ हमरा लोकनिक देखरेख केर संग संग पिताजीकें सेहो
मदति करs लगलथिन । हालांकि हमहूं सब जेना जेना पैघ होइत गेलौं तेना तेना अपन जिम्मेदारी
बुझैत ट्यूशन आदि सS अपन खर्च निकालs
लगलहुं ।
अपनेक शैक्षणिक योग्यता की अछि आ तत्पश्चात संगीतमे कोन शिक्षा कतs सं लेने छी ?
हमर शैक्षिक योग्यता
बी.कॉम. (ऑनर्स) अछि। सत्य गप्प ई छै जे हमरा पढै मे मोन कम आ गीत -संगीतमे बेसी लागय । हमर
भैया के आर बांकी सभ सदस्यके मोन रहन्हि जे हम चार्टर्ड एकाउन्टेन्टके पढाइ करी,
मुदा हमरा अन्तरात्मासं गायक बनबाक इच्छा प्रबल छल। ओना हमर हाई स्कूल धरि शिक्षा
छल डी. एन. हाइ स्कूल, मुजफ़्फ़रपुर आ आरडीएस कॉलेज, मुजफ़्फ़रपुरसं । जहा तक बात रहलइ,
संगीतक तs हम ई जरुर कहब जे संगीतक शिक्षा नहिं तs कोनो गुरुसं लेने छी आ नैं कोनो शिक्षण
संस्थानसं आ नें हमरा लग एहि सS संबंधित कोनो डिग्री/ डिप्लोमा आदि अछि । बस हम ऊपर बला
(ईश्वर)कें मुंह तकलियै ओ हमरा पर दया केलनि, मने शत-प्रतिशत ईश्वरीय देन आ तकरा
बाद अपन प्रयासमात्र कहि सकैत छी।
जहन अपनेक परिवारमे संगीतक प्रति एतेक बेसी लगाव किनकोम नहिं रहलनि तेहन सन
स्थितिमे अपनेंके गायक बनबाक प्रेरणा कतs सS भेंटल ?
देखियौ ! ई सब अपन अपन सौख आ स्वभाव पर निर्भर करैत छैक । हमरा नान्हियेटा सं
एहि सबहक प्रति प्रेम ग्रामीण स्तर पर होमय बला कार्यक्रम सबसं जागल । हमरा सबहक
समयमे रामलीलाके बड्ड महत्व रहैक । ताहूमे हम बोरा ओछा कS सबसं आगू मे जा कS बैसियै । सीत बसंतके नाचमे जे गबैया सब गीत गबै
(जहां डाल डाल पर) तकरा कान पाथि कS सुनियै आ मोनेमोन कहियै जे भगवान एकरा सबके कतेक सुन्नर
ठोंठ देने छथिन । जहन हम छठामे पढैत रही तS स्कूलमे शनि दिन कS बालसभा लगैत रहैक जाहिमे
चतरा आ महेशबाड़ाके दूटा लड़का सुगम संगीतमे शारदा सिन्हाके विवाह गीत “ पहुनमा
राघो” टेर दै आ वास्तवमे बड्ड सुन्नर गबै ओ सब, हम कहियै- हे भगवान ! हमरो ठोंठ
जौं देतौं तS हमहूं अहिना गबितौं ! एक दिन
इसकूलमे एकटा कोनमें कोनो गीत गुनगुनाइत रही कि मास्टर सहैब (सुगम संगीतक) उदगार
महतो बाबू सुनि लेला आ बालसभामे गबबS लगला। बादमे सब पीठ ठोकै ।मन तs प्रफ़ुल्लित भs गेल तहिये सं गायक बनैके
सपना देखय लगलौं।
जेना कि अपनें समस्त मैथिलकें जनमानसमे मिथिलाक रफ़ी नामसं
विख्यात छी। कारण जे गीतक सब धुन मो रफ़ीक हिन्दी गीतक तर्ज पर मैथिली शब्दक समावेश
पर आधारित छल। तS की हम जानि सकै छी जे अपनें रफ़ी साहेब सS कोन रुपे प्रभावित
रही ?
जहन हम छोट रही आ गीत संगीतक प्रति रुचि बढS लागल तेहने समयमे हमर मां तजि गेली। दुनियाके
सबसं पैघ सुख मां-बाबूजी होयत छथि। जहन हम ओहि सुखसं वंचित भS गेल रही ठीक तेहने समयमे
रफ़ीके गीत “ सुख के सब साथी”, “ राही मनवा दुख की चिन्ता” आदि गीत सब हमर वास्तविक
जीवनसं मिलल लागल आ रफ़ी साहेब केर स्वरसं प्रभावित होमय लगलहुं। अपन कैरियर बनेबा लेल रफ़ीक हिन्दी गीत सब रटS लगलौं आ स्टेज सब पर गाबS लगलौं।
अपन संगीत कैरियर कोना शुरु केलौं आ एहिमे केहन संघर्ष सबसं
गुजरS पड़ल?
स्कूल, कॉलेज सबमे गबैत गबैत गामक नाटक आ पूजा सभक उपलक्ष्यमे स्टेज शो करैत
रही आ संगे बीकॉमके पढाई करैत रही । बीकॉम पास केलाक बाद भैया सं विचार- विमर्श
केलौं । भैया बुझेला जे एहि सबमे कैरियर सुनिश्चित नहिं छै, अहां सी. ए. करु । मुदा हम जिद पर अड़ि
गेलौं । अन्तमे भैया देला दू हजार टाका जे लSकS हम चलि गेलौं कलकत्ता । ओतय हमर लंगोटिया गैरेजमे काज करैत
छल। ओकरे लग डेरा खसा देलियै । ई बात छैक 1987के । ओतहु ट्यूशन पढा पहिने अपन
खर्चा-पानीके व्यवस्था केलौं। अही सबहक बीच जानकारी भेटल जे “ ब्लैक डायमंड” नामक
आर्केस्ट्रामे रफ़ीके गीत गाबय बला गायक चाही। हम पहुंचलहुं तS हमर चयन भS गेल। एहि ठाम हम छ: महिना मात्र गीत गौलहुं आ
तकरा बाद 1988मे चल गेलहुं बम्बई। बम्बईमे छोट छीन होटल आ बीयरबार सबमे रफ़ी
साहबके गीत गाबय लगलहुं।
संघर्षके जतS धरि बात छै तS संघर्ष छोट सS लS कS पैघ सभ व्यक्तिके करS पड़ैत छैक। कारण जे ओ अपन व्यक्तिगत प्रतिभा पर
निर्भर करैत छैक । हम संघर्ष कम अपन रोजी-रोटी के जोगारमें बेसी रहैत छलौं कारण जे हम
ततेक बेसी स्वतंत्र विचारधाराके व्यक्ति छी जे नौकरी करब पसीन नहिं अछि। तहन तS शारिरिक चंचलताके सक्रिय राखब आवश्यक छै ।
अपने प्रारंभहि सS मंच आ बीयर बार आदिमे गबैत
रहलौं अछि तS अनायास कैसेट एलबमके धुन कोना सवार भS गेल ?
सत्य गप्प त ई अछि जे जहन हमरा खूब मंच भेटय लागल तs हमर मनोबल सेहो बढय लागल आ जौं हमर पछिला रेकार्ड देखल जाय
तS हम हिन्दी फ़िल्म जगतमे स्थापित भS सकैत छलौं वा ई कही जे एख़न धरि लागल रहितौं । हम पन्द्रह
साल धरि अर्थोपार्जन तS केलौं मुदा आत्म-संतुष्टि नहिं भेटल । ई सोचि जे हम जाहि
भूमि सS एतेक ऋण लS आयल छी ओकरा लेल की केलौं आ तकर प्रायश्चित करबा लेल मिथिला मैथिली सS जुड़बा लेल प्रतिबद्ध भS गेलौं आ एक गोट कैसेट
निर्माण लेल प्रयास करS लगलौं। ओहि अथक प्रयासक परिणाम बरख 1999में “ मिथिला में
रफ़ी ” नाम सS सभक सोझा आयल।
नि:सन्देह आ निर्विवाद रुप सS ई कहल जा सकैछ जे
देश- विदेश सर्वत्र पसरल मैथिली भाषी लोकनिक मध्य अपनेक ई एलबम सर्वाधिक लोकप्रिय
भेल आ बड्ड प्रशंसा भेटल , तथापि किछु संगीतकर्मी लोकनिक मंतव्य छलनि जे ई पुर्ण
रुपसS पैरोडी (रफ़ी) गीतक संकलन अछि । तैं एकरा किछु एफ़. एम. आदि पर सेहो
प्रसारित नहिं कैल गेल । अपनेकें की कहब अछि एहि विषय पर ?
आइ अहां जाहि विषय
पर ई प्रशन कैल ओ प्रश्न हमरा सोझा ओहि समय में आबि गेल छल आ सहज रुपे एकर एक्कहि
टा उत्तर देब जे “ नाचय ने आबय तS आंगने टेढ” ! मने जे काज अहांक वशमे नहिं ओ दोसर सेहो नहिं
करय आ अहू सS बेसी फ़रिछा कS ई बुझू जे पैरोडी गायब सभसS संभव नहिं अछि । हमर एक तथाकथित मित्र
जे कि एफ़एम संचालक सह गायक, गीतकार आ चर्चित साहित्यकार सेहो छथि ओ छाती ठोकि कS कहै छथि जे हम पैरोडी के
विरोध करैत छी मुदा हिन्दी गीतक उदाहरण दैत हुनक गाओल गीतके हम पैरोडी साबित कS देने छियनि। मिथिलांचलके
बेसी सS बेसी लोकप्रिय गायक आइ जौं चर्चित छथि तS हुनक चर्चित गीत जरुर पैरोडिये छनि एकर बाद
किछुए गायक नवधुनक सृजनक संग परिचित छथि।
मंच, एलबम केर क्षेत्रमे
सफ़लतापूर्वक योगदान देलाक बादो मैथिली फ़िल्ममे अपनेक जुड़ाव वा योगदान कोन रुपे चलि
रहल अछि? किछु अनुभव सS अवगत कराबी ।
मुम्बई सं आबि जहन
मंच, एलबम आदिक क्रममे मिथिला क्षेत्रमे सक्रिय रहय लगलौं तS मैथिली फ़िल्म केर निर्माता
निर्देशक लोकनि सम्पर्कमें एलाह आ आग्रह केलनि जे अपनें अपन स्वर केर संग-संग गीत
आ संगीत रुपें सेहो सहयोग कैल जाउ । प्रस्ताव हमरा नीक लागल , हम स्वीकॄति देलियनि
आ मित्र रवि राज, अजय यशके निर्माण आ मनोज झा निर्देशित फ़िल्म “ गरीबक बेटी”मे
बतौर गायक, संगीतकार आ गीतकारक रुपमे अपन सहयोग दैत कर्तव्यक निर्वहन केलौं। तकरा
बाद फ़ेर कतेको फ़िल्म जेना “मायक कर्ज”,
‘हमर अप्पन गाम अप्पन लोक” आ कतेको निर्माणाधीन फ़िल्ममें सेहो लागल छी।एहि फ़िल्म
निर्माण क्षेत्रमे जुरला सS एक अनुभव हमर व्यक्तिगत जीवन वास्ते सेहो उपलब्धि अछि
जेनाकि उदित नारायण, कुमार शानू, अल्का यागनिक, मो अजीज, अनुराधा पौडवाल, रेखा
राव, दीपा नारायण, आदिके अपन संगीत निर्देशनमे गबेबाक सौभाग्य प्राप्त भेल अछि।
अपनेकं मुंहे एक फ़िल्मक नाम
सुनि किछु जिज्ञाशा जागल जे “ हम्मर अप्पन गाम अप्पन लोक” नामक फ़िल्म कतेको दिन सS चर्चामे अछि मुदा
एखन धरि प्रदर्शित नहिं भेल। एकर की कारण भS सकैईयै ?
प्रदर्शन नहिं हेबाक
कारण किछु खास नहिं तहन तS एतबा निश्चित छैक जे ई सब निर्माताक ऊपर निर्भर करैत अछि।
जौं निर्माता चाहथि तS ई आजुक तिथिमे प्रदर्शित भS सकैत अछि। ओना जS कहबै जे कोनो आन्तरिक कलह छैक सेहो गप्प सS हम सहमत नहिं छी। मुदा ई
बात जरुर छैक जे निर्माता फ़िल्मक निर्माणमे भेल लागत केर एवजमे किछु बेसीक अपेक्षा
रखैत हेताह वा नहिं तS फ़िल्मक प्रदर्शन वास्ते सोचैत हेताह।
अपनेक गीतक चयनमे कोन गीत सब सS बेसी प्रभावित करैत अछि ?
हमरा साफ़ सुथरा आ अपन
संस्कृति सं जुड़ल गीत नीक लगैत अछि आ जाहि समयमे हमर “मिथिला मे रफ़ी’ नामक एलबम
चर्चित भेल छल, ताहि समयमे हमर बेसी गीतकार लोकनि सS सम्पर्क नहिं छल। तैं सबटा गीतो अपने कलम सS लिखने छी आ अहांके एकटा आर
जानकारी दी जे गीतकार “परमानन्द मकुनमा” हमहीं छी कारण परमानन्द हमर घरक नाम आ
पुकारक नाम अछि आ हमर गाम मकुनमा अछि । तS कहक अभिप्राय ई जे जौं गीत लिखतो छलौं तS अपन मन मोताबिक आ कहियो
अप्रिय शब्दक प्रयोग नहिं केलौं । बीचमे एकटा एलबम निकालहुं “ “बहु गै बहु” । लोक
कहय लागल एहन नाम कियै यौ? दोसर नाम नहिं भेटल ! आब कहू जे कनियां कें अपना अहि ठाम
ठेंठ भाषामे सर्वजातीय संबोधन छै “बहु” । तखन एहन आलोचना के की अभिप्राय ? आ हम तS मात्र नामे टा एहन
रखलौं, बांकी नव आगंतुक कलाकार लोकनिक किरदानी देखिते छी । मैथिलीक बजार भोजपुरी
जेकां होइ, तै लेल आब अश्लील गीत सब सेहो परसS लगलनि अछि।
अपनेकें तS आब संगीत विद्याके करीब करीब सभ क्षेत्रक अनुभव अछि, मने
गीतकारी, संगीत निर्देशन आ गायकी तS सहजहि । एहि अनुभवके हमरा
संगतुरिया लोकनिक संग कोना बांटब ?
हम तS कहब जे जौं गायक छी , गीतकार
छी, वा संगीतकार छी अहां लोकनि अपन अपन क्षेत्रमे लगनशील रहू आ निरन्तर प्रयासरत
रहू। कारण, मिथिला- मैथिलीके क्रान्ति एतेक जोर पकड़ने अछि जे सबहक भविष्य उज्ज्वल
छै आ कैरियर निश्चित छै। आवश्यकता छै धैर्य आ मेहनतिकें । हम विशेष कS एकटा आर गप्प कहब जे हमरा लोकनिके जे संस्कृति भेटल अछि,
ओकरा तोड़ि-मरोड़ि कs निंघेस जुनि करु आ ओकरा मौलिकताक संग प्रस्तुत करु आ
प्रस्तुत होउ ।
हमरा संग वार्ता हेतु अपन बहुमूल्य समय देल ताहि लेल मैथिली सिनेमा डॉट कॉम सहित
हम आभारी रहब ।
कोनो आभार व्यक्त करबाक
आवश्यकता नहिं। कारण अहूं अही माइटक बेटा छी। अहूं अहि मिथिलाक सपूत छी, तैं भाइ-भैयारीमे
कोनो अभार नहिं आ हम पैघ भाइ छी तैं अहांके माथा ठोकि आशीर्वाद दै छी जे अपन शब्द
आ कलमक धार सS मिथिला माटिकें सिंचित करैत दीर्घायु रहू !


text:
कोलकाता। मिथिला विकास परिषद् (कोलकाता) द्वारा आयोजित मिथिला महोत्सव 2012 क अगिला आयोजन अछि ‘गीतगाइन प्रतियोगिता’। एकर आयोजन रविदिन 12 अगस्त 2012 कए महाजाति सदनक संयुक्त भवन प्रेक्षागृह मे होएत। प्रतियोगिता मे प्रथम तीन प्रतियोगी कए पुरस्कार (रिवार्ड) देल जाएत। संगहि अन्य प्रतिभागी कए सेहो सांत्वना पुरस्कार देल जाएत। उक्त जनतब देइत परिषदक राष्ट्रीय अध्यक्ष अशोक झा कहलनि जे ई एक विशेष प्रकारक प्रतियोगिता अछि। लुप्त होइत गीत आ गीतगाइन कए बढ़ाबा देबाक हेतु ई डेग उठाओल गेल अछि। अपन संस्कार आ संस्कृति कए आगां बढायब हमर सभक कर्त्तव्य अछि। 9 दिवसीय कार्यक्रमक दोसरे दिन ‘गीतगाइन प्रतियोगिता’ पर ओ कहलनि जे उद्घाटन क पश्चात् पहिने हम माय-बहिन लेल कार्यक्रम करब तखन आगुक किछु होएत। ओ जोर देलनि जे एहन प्रतियोगिता समूचा भारतवर्ष ओ नेपाल जतए मिथिला-मैथिली-मैथिल पसरल छथि होयबाक चाही। अशोक झा कहलनि जे प्रतियोगिता मे भाग लेबाक हेतु फॉर्म उपलब्ध अछि। इच्छुक गीतगाइन फॉर्म मंगा अपन पंजीकरण करा सकैत छथि। संगहि भारी संख्या मे एहि विलक्षण प्रतियोगिता मे एबाक हेतु दर्शक लोकनि सं अपील कयलनि।
ज्ञातव्य अछि जे मिथिला विकास परिषद् क महिला मंच द्वारा साल मे किछु कार्यक्रम मैथिलानी सभ हेतु होइत अछि। परिषद् रंगमंच सं ल गायन क्षेत्र मे बहुत मैथिलानी कए आगां बढ़यबाक काज कैलक अछि। मिथिला महोत्सवक उद्घाटन समारोह मे सेहो तीन गोट मैथिल ललना नृत्य-गीत सं प्रशंसा बटोरने छलीह।
maithili news, mithila news, bihar news, latest bihar news, latest mithila news, latest maithili news, maithili newspaper
कोलकाता मे होएत ‘गीतगाइन’ प्रतियोगिता
कोलकाता। मिथिला विकास परिषद् (कोलकाता) द्वारा आयोजित मिथिला महोत्सव 2012 क अगिला आयोजन अछि ‘गीतगाइन प्रतियोगिता’। एकर आयोजन रविदिन 12 अगस्त 2012 कए महाजाति सदनक संयुक्त भवन प्रेक्षागृह मे होएत। प्रतियोगिता मे प्रथम तीन प्रतियोगी कए पुरस्कार (रिवार्ड) देल जाएत। संगहि अन्य प्रतिभागी कए सेहो सांत्वना पुरस्कार देल जाएत। उक्त जनतब देइत परिषदक राष्ट्रीय अध्यक्ष अशोक झा कहलनि जे ई एक विशेष प्रकारक प्रतियोगिता अछि। लुप्त होइत गीत आ गीतगाइन कए बढ़ाबा देबाक हेतु ई डेग उठाओल गेल अछि। अपन संस्कार आ संस्कृति कए आगां बढायब हमर सभक कर्त्तव्य अछि। 9 दिवसीय कार्यक्रमक दोसरे दिन ‘गीतगाइन प्रतियोगिता’ पर ओ कहलनि जे उद्घाटन क पश्चात् पहिने हम माय-बहिन लेल कार्यक्रम करब तखन आगुक किछु होएत। ओ जोर देलनि जे एहन प्रतियोगिता समूचा भारतवर्ष ओ नेपाल जतए मिथिला-मैथिली-मैथिल पसरल छथि होयबाक चाही। अशोक झा कहलनि जे प्रतियोगिता मे भाग लेबाक हेतु फॉर्म उपलब्ध अछि। इच्छुक गीतगाइन फॉर्म मंगा अपन पंजीकरण करा सकैत छथि। संगहि भारी संख्या मे एहि विलक्षण प्रतियोगिता मे एबाक हेतु दर्शक लोकनि सं अपील कयलनि।


text:
ज्योति
मधुबनी । पंडौल स्थित राम नरायण महाविद्यालय मे आयोजित शिक्षा क गुणवत्ता पर आयोजित सेमिनार मे जे किछु देखबा आ सुनबा लेल भेटल ओ गंभीर आ विचाररनीय अछि। आम सेमिनार जेकां मिथिला विश्वविद्यालयक कुलपति आ आला अधिकारी महज हाजरि बनेबा लेल पहुंचल छलाह। प्रक्षेत्र क कॉलेज सबहक प्राचार्य महज हुनकर भाषाण पर थोपरी बजेबा लेल पहुंचल छलाह । मुदा सागर सब पर पाइन फेर देलक । सेमिनार हॉल मे कुलपति स ल कए प्राचार्य तक सब चुपचाप मुंह लटकेने बैसल रहलाह। किनको लग सागर स नजरि मिलेबाक ताकत नहि छल। किछु मास पूर्व दिल्ली मे सर्वश्रेष्ठ व्यवस्थापक क पुरस्कार लेनिहार कुलपति असल मे विश्वविद्यालय मे केहन व्यवस्था चलेने छथि से सेमिनार मे खुलि कए सामने आबि गेल।
खचाखच भरल हॉल मे शांतिक बीच महज एकटा आवाज पोडियम पर स आबि रहल छल। दुबर पातर युवा सागर शर्मा धाराप्रवाह अंग्रेजी मे विश्वविद्यालयक चरित्र कए उजागर क रहल छल। स्नातक प्रथम खंड क इ छात्र शिक्षक आ पदाधिकारी क बखिया उधेड रहल छल आ सब चुपचाप मुंह लटका ओकरा सुनि रहल छल । ककरो लग ओकर सवाल क कोनो उत्तर नहि छल । सागर क भाषण एतबा तार्किक छल जे सेमिनार हाल स बाहर सेहो ओकरा सुनबा लेल भीड जमा भ गेल छल । आत्मविश्वास स भडल सागर काफी सभ्य अंदाज मे अपन विचार कए रखैत कहला जे विश्विविद्यालय मे अव्यवस्था किया अछि, केकर कारण आ एकर निराकरण क जिम्मेदारी केकर छी। सागर क एतबा कहला स विवि मे गुणवक्त्ता पूर्ण शिक्षा क दावा आ छाती ठोकि कए कैल गेल कुलपतिक वाहवाही क हवा मे उडि गेल। दरअसल सागर अपन संबोधन मे कॉलेज क वर्तमान हालात कए एहन चित्रण केलथि जे कुलपति स ल कए प्राचार्य तक मुंह नुकेबा लेल बाध्य छलाह। सागर साफ शब्द मे पूछलाह जे आखिर की गप अछि जे पिछला किछु साल मे छात्र क उपस्थिति लगातार कम भेल जा रहल अछि आ एहि मे सुधार क उम्मीद निकट भविष्य मे नहि देखा रहल अछि। सागर कहला जे एकरा लेल नीजि कोचिंग कए जिम्मेदार ठहरा अहां सब बचबाक प्रयास नहि क सकैत छी, किया त सबस बेसी नीजि कोचिंग दिल्ली मे अछि आ एकर कोनो प्रभाव कॉलेज या विश्वविद्यालय मे छात्रक उपस्थिति पर नहि देखबा मे भेटैत अछि । सागर एतबा पर नहि रुकलाह ओ कहला जे अहां सब आब इ नहि कहू जे दिल्ली क व्यवस्था अलग अछि। किया त एहन कहबा स पूर्व अहां कए हमरा इ सेहो बुझेबाक अछि जे आखिर कोन एहन नियम अछि जे एहि ठाम लागू नहि अछि। अहां सेहो 75 फीसदी उपस्थिति अनिवार्य केने छी, मुदा इ नियम एहि ठामक छात्र कए परिसर एबा लेल बाध्य नहि करैत अछि। एहन मे केहन गुणवक्त्ता आ केहन व्यवस्था लेल वाहवाही कैल जा रहल अछि।
सागर क संबोधन एतबा कटू सत्य छल जे सर्दी क बावजूद कई गोटा क माथ पर पसीना आबि गेल। सागर कहला जे गुणवक्त्ता पूर्ण शिक्षा लेल शिक्षक कए सेहो अध्ययन मे निरंतरता रखबाक जरुरत अछि, मुदा केतबा शिक्षक बदैत हालात मे अपन मूल्यांकन करैत छथि । ओ कहला जे दुनिया रोज बदलि रहल अछि। नव नव शोध भ रहल अछि, नव किताब आबि रहल अछि, मुदा एहि ठामक शिक्षक कहियो अपन पढेबाक शैली या विचार मे बदलाव पर सोचलाह अछि। ओ कहला जे शिक्षकक योग्यता या कुशलता पर हुनका कोनो संदेह नहि अछि, मुदा एक प्रकारक शिथिलता पर जरूर विचार कैल जेबाक चाही। इ सच अछि जे एहि ठाम क शिक्षकक बौद्धिक स्तर काफी ऊंच अछि, मुदा समयक ओ अपडेट नहि भ पाबि रहल छथि । पहिने सन आब शिक्षक मे पढेबाक प्रति दायित्वबोध नहि अछि। हुनकर इच्छाशक्ति कमजोर भ चुकल अछि। ओ महज नौकरी क खानापूर्ति करैत छथि। जाहि कारण स पहिने जेकां शिक्षक आ छात्रक बीच संवाद नहि भ पाबि रहल अछि। शिक्षक आ छात्रक बीच दूरी लगातार बढि रहल अछि।
सागर कहला जे संसाधन स कोनो कॉलेज महान नहि होइत अछि। कोनो कॉलेज महान तखन होइत अछि जखन ओहि मे शिक्षक आ छात्रक बीच स्नेहपूर्ण संबंध होइत अछि। आइ इ संबंध स्कूल क बाद कॉलेज आ विवि मे हेरा चुकल अछि। सागर उपस्थित पदाधिकारी सब स सवाल पर सवाल करैत गेलाह आ सब चुपचाप सुनैत रहलाह। सागर क हर सवाल सभागार मे बैसल लोक कए झकझोरि रहल छल। सागर कहला ले कॉलेज मे अनुशासन क अभाव केकरा कारण स भेल। एहि ठाम बहुत प्राचार्य बैसल छथि, सबहक कॉलेज मे अनुशासन समिति अछि। कियो हमरा बताबी जे अहांक कॉलेज मे एहि समिति क आखरी बैसार कहिया भेल आ कोन प्रकारक निर्णय लेल गेल। कईटा कॉलेज मे छात्र अभिप्रेरण केंद्र होएत, ओकर बारे मे कियो जानकारी द सकैत छी। सागर अपन संबोधन मे जे सवाल उठेलथि अछि ओ नव नहि अछि मुदा जाहि प्रकार स जाहि मंच स उठेलथि अछि ओ निश्चित रूप स नव अछि। महज कानून बना देला स आ दोसर पर आरोप लगा देला स कॉलेज आ विश्वविद्यालय क हालात नहि सुधरत। इ सेहो सच अछि जे कुलपति कए नीक प्रबंधन लेल पुरस्कार भेटैत रहत, मुदा कुप्रबंधन क मौजूदा चित्रण स अहां अपन आंखि नहि हटा सकैत छी। लगैत अछि ताहि लेल कुलपति प्राचार्य सब स सागर क सवाल पर एकटा रिपोर्ट तैयार करबा लेल कहलथि अछि। देखबाक चाही जे मिथिला विश्वविद्यालय प्रशासन अपना मे केतबा बदलाव अनैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
सागर क सवाल क उत्तर के देत
ज्योति


text:
बिहार विधान परिषद शताब्दी समारोह
मंगल दिन 22 तारीख के बिहार बनला के जेना 99 साल भेल ओहिना बिहार विधान परिषद के एक सय साल पूरा भेल. एहि अवसर पर राष्ट्रपति प्रतिभा देवी सिंह पाटिल बिहार विधान परिषद शताब्दी समारोह केर विधिवत उद्घाटन करलखिन्ह.
राष्ट्रपति जी दीप जला कs विधान परिषद परिसर मे एहि शताब्दी समारोह के उद्घाटन करलखिन्ह. एहि अवसर पर राज्यपाल देवानंद कुंवर...मुख्यमंत्री नीतीश कुमारआओर विधान परिषद के अध्यक्ष ताराकांत झा सेहो मौजूद छलखिन्ह.
राष्ट्रपति जीके एहि असवर पर एकटा स्मृति चिन्ह सेहो भेंट कएल गेलन्हि. ई एक सय साल मे दोसर बेर छल जे कोनो राष्ट्रपति विधान मंडल के कार्यक्रम मे मौजूद छलखिन्ह.
एहि असवर पर राष्ट्रपति प्रतिभा पाटिल जीक कहनाय छलन्हि जे लोकके जाति...धर्म आओर संप्रदाय केर संकीर्णता सं ऊपर उठिSक देशहित मे काज करबाक चाही.
बिहारक इतिहास के सभ्यता आओर संस्कृतिक इतिहास बताबैत राष्ट्रपति जी कहलखिन्ह जे दुनिया के लोकतंत्र के तोहफा देबय वाला बिहार अछि. ई चिंतक आओर ज्ञानी लोकक धरती अछि.
ई भगवान महावीर...भगवान बुद्ध...सिख सभ के 10वां गुरू गोविंद सिंह जी आओर सूफी हजरत मनेरी के धरती रहल अछि. ई सम्राट अशोक...चंद्रगुप्त के धरती अछि. नालंदा... विक्रमशिला के धरती अछि.
मंगल दिन शुरू भेल ई समारोह साल भर चलत. एहि क्रम मे हर दू मास पर एकटा विशिष्ट व्यक्ति के व्याख्यान होएत. एहि व्याख्यानमाला मे मई के पूर्व राष्ट्रपति एपीजे अब्दुल कलाम जीक व्याख्यान होएत.
देश मे जेहि-जेहि राज्य मे विधान परिषद अछि ओहि सभ राज्य केर सभापति के सेहो एहि समारोह के लेल बुलाएल गेल छनि. समारोह केर समापन 22 मार्च 2012 के उपराष्ट्रपति हमीद अंसारी आओर लोकसभा अध्यक्ष मीरा कुमार जीक मौजूदगी सं होएत.
बिहार दिवस के संग एहि कार्यक्रम के होए के कारण खुशी कई गुणा बढ़ि गेल अछि. विधान परिषद परिसर के सेहो नीक सं सजाएक गेल अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
शिवालिक पर्वत
हिमालय क्षेत्रक दक्षिण तराईसँ उत्तर दिस रहल तराई कऽ समथर मैदानक बाद देखल जाइवाला उठल पहिल उभार तथा महाभारतसँ दक्षिणदिस उतरैत समय समथर तराई आबै सँ पहिनिए अन्तिम पर्वतीय क्षेत्रकें शिवालिक पर्वत, चुरिया वा चुरे कहल जाइत अछि । ई फुकल पत्रेदार चट्टान आ कोमल माटि सँ बनल भूभाग नेपालक पूर्व-पश्चिम धरि फैलल अछि । पाकिस्तानक सिन्धु नदीसँ नेपाल होइत भारतक ब्रह्मपुत्र नदीधरि फैलल शिवालिक पर्वत नेपालक कूल क्षेत्रफलक १२.७८ प्रतिशत भूभाग ओकटने अछि । नेपाल भितर शिवालिक क्षेत्र पूर्वक इलामसँ सुदूरपश्चिमक कञ्चनपुरधरि ३३ जिलाक किछ न किछ भूभागकें ओकटने अछि । भूगोलविद्सभक अध्ययन अनुसार करिब चार करोड़ वर्ष पहिने हिमालय उत्पत्तिक क्रममे ग्रेगर आ थेगर जम्मा भए शिवालिक क्षेत्रक निर्माण भेल छल ।[१]
शहरसभ[सम्पादन करी]
सन्दर्भ सामाग्रीसभ[सम्पादन करी]
- ↑ गौतम, सुबोध, चुरे संरक्षणबारे वनमन्त्री (नेपालीमे), अभिगमन तिथि २०१८-०१-३०।


text:
मैथिली साहित्य के लेल हिनकर योगदान के देखैत मैथिली सभसं पैघ साहित्यिक सम्मान के लेल हिनकर चयन कएल गेलन्हि.
साहित्यकार प्रोफेसर उदय नारायण सिंह नचिकेता जीक अध्यक्षता
मे भेल पांच सदस्यीय निर्णायक मंडलीक बैसार मे एहि बारे मे फैसला कएल गेल.
सुभाष चन्द्र यादव जीके 17 फरवरी रविदिन ई सम्मान देल जएतन्हि. हुनका एहि सम्मान के रूप मे सहरसा मे एकटा प्रतीक चिन्ह, प्रशस्ति पत्र आओर एक लाख टका के पुरस्कार प्रदान कएल जएतन्हि.
ई सम्मान साहित्यकार डॉ प्रबोध नारायण सिंह जीक याद मे स्वस्ति फाउंडेशन के तरफ सं 2004 सं हर साल देल जा रहल अछि.
सुभाष चन्द्र यादव जीक जन्म 05 मार्च 1947 के सुपौल के दीवानगंज मे भेल छलन्हि. दीवानगंज हिनकर मातृक छनि.
हिनकर पैतृक गाम सुपौल के बलबा-मेनाही छनि.
हिनकर प्रमुख कृति मे घरदेखिया आओर बनैत-बिगड़ैत (मैथिली कथा-संग्रह), हाली (अंग्रेजी सं मैथिली अनुवाद), बिहाड़ि आउ (बंगला सं मैथिली अनुवाद) आओर राजकमल चौधरी का सफर (हिन्दी) शामिल छनि.


text:
आय कैल्ह व्हाट्सएप पर एक सनेस ई-कॉमर्स वेबसाइट अमेजन आर फ्लिपकार्ट केर नाम से शेयर कायल जे रहल अछि। एहि सनेस मे 500 टाका मे आईफोन आर 1 टाका मे कैको शानदार इनाम देबाक कायल जायत अछि। कैको गोटा एहि फेक सनेस के झांसा में आएब सनेस मे देल गेल लिंक पर क्लिक क' दैत छैथ। ध्यान राखी एहि तरहक सनेस बिल्कुल फेक अछि। संगहि सनेस के द्वारा जाहि वेबसाइट पर यूजर रीडायरेक्ट होयत छैथ ओहो पूरा तरहे फेक अछि।
एहि तरहक सनेस व्हाट्सएप ग्रुप सभमे तेजी से पसैर रहल अछि। एहिमे देल गेल लिंक पर क्लिक कैरते सबसे पहिने विकल्प आबैत अछि जे एहि सनेस के आठ ग्रुप मे भेजू। इनाम लेबाक लालच मे लोग तुरंत एहि सनेस क' आगा फॉरवर्ड क' दैत छैथ।
साइबर एक्सपर्ट के कहब छैन्ह कि आय कैल्ह व्हाट्सएप पर चैल रहल एक टाका आर 500 टाका मे आर्इफोन बला सनेस अपने के फोन तेँ नहि दियाओत, मुदा अपनेक क्लिक कैरते अपनेक मोबाइल मे वायरस पसारबाक संगे संग मोबाइल से पूरा डाटा चोरी क' लेत। लालच से बची आर एहि तरहक सनेस से परहेज करि।


text:
अपन मिथिला, साउन ,२६ / सिरहाके कर्जन्हा गाउँपालिका–१ बन्दीपुरस्थित बाबाताल पर्यटकके लेल आकर्षणके केन्द्र बनल अछि ।
पूर्वपश्चिम राजमार्गस्थित बन्दीपुर बजार से करिब एक किलोमिटर उत्तरमें रहल बाबाताल के साथ मे रहल वन, वनभोजस्थल, शिव मन्दिर आ उद्यानके कारण पर्यटकके आकर्षणके केन्द्र बनल जारहल अछि । बाबाताल आ ओतके मनमोहक दृश्य अवलोकनके लेल अखुन दिनके एक सौ से एक सौ ५० गोटे पर्यटक आरहल ताल संरक्षण संवद्र्धन समितिके केशव पोखरेल बतौलक ।
चुरे क्षेत्र नजदीक रहल उ तालके देखै के लेल गर्मी मौसम से बेसी जाड़ के मौसममें बेसी पर्यटक आबै छै से जानकारी देलक । उदयपुरके बेलसोथस्थित नेपाली सेनाके राष्ट्र विकास गण वनभोज स्थल, शिव मन्दिर, बालउद्यानदगायत पूर्वाधार निर्माण केने अछि । अखुन उ पर्यटकीय क्षेत्रके रुपमें विकास भरल अछि बाबाताल क्षेत्र अवलोकनके लेल बहुत जिल्लासभ से विद्यार्थी अभ आरहल पोखरेल जी कहलक ।
“ओर समय से बेसी नयाँ वर्ष आ पाबैन के समय मे पर्यटकके भीर लगेल रहितय अछि,” उ हलक । अखुन ताल रहल क्षेत्रमें नेपाली, मैथिली आ भोजपुरी फ़िल्म सभ के शूटिंग सेहो हुवा लागल अछि। ताल घुमैंके लेल एल पर्यटक से बाबाताल संरक्षण समिति प्रवेश शुल्क रु १० आ तालमें आधा घण्टा जलयात्रा करलक तब रु १५ शुल्क उठा रहल अछि । बाबातालउपर पर्यटकके थप आकर्षण बढ़ाब के लेल गाछ,के साथ बालउद्यान बनारहल अछि। एत भ्यूटावरके (देखै वाला टावर) सेहो बैन रहल ताल संरक्षण संवद्र्धन समितिके अध्यक्ष अञ्जनी दाहाल जानकारी देलक।
“भ्यू टावर तयार भलाके बादः पर्यटकके संख्यामें बढ़त ,” उ कहलक । करिब सात हेक्टर क्षेत्रफलमें रहल ई ताल घुम आबैवाल पर्यटकके सुविधाके ध्यानमें राखि धर्मशाला सेहो तयार भरल रहल अछि । ताल क्षेत्रमें स्थानीयवासीसभ होमस्टे (घरबास) सञ्चालन करै के तयारी करहल अछि । बाह्य पर्यटक लबैके लेल राजमार्गसे ताल तक रोड के पिच करै के आ केबुलकार चलबै के योजना ताल संरक्षण समितिके रहल अछि।


text:
दिल्लीक श्रीराम सेंटर... लागल जेना गाम मे दुर्गापूजा मे भs रहल नाटक देखि रहल छी. अंतर बस एतबा जे एहिठाम लाइट-साउंड के नीक इंतजाम रहैत अछि आओर प्रकाश झाजी सन नीक मांजल निर्देशकक डायरेक्शन रहय छनि.
लोक दूर-दूर सं श्रीराम सेंटर में होए वाला नाटक के देखय लेल एहि लेल आबय छथिन्ह जे सभ सं भेंट मुलाकात भ जाएत. गाम-घरक...मिथिलाक लोक सं दूटा गप भ जाएत. आओर एहिठाम आबि लोक निराश नहि होए छथिन्ह.
एकदम सं मिथिलाक माहौल. जानल-पहचानल चेहरा. मैथिली मे
गप. कि भाई साहेब केना छी? गोर लागय छी कका. गोर लागय छी दीदी त गोर लागय छी काकी.
गाम सं दूर गामक माहौल बनाबय लेल प्रकाशजी आओर हुनकर मैलोरंग टीम के धन्यवाद.
प्रकाश जी मांजल निर्देशक छथिन्ह. हिनकर निर्देशन मे भेल करीब-करीब सभटा नाटक देखबाक मौका मिलल अछि. सभ एक पर एक. हर नाटक मे हिनकर निर्देशन निखरैत जाए छनि.
एहि के लेल हिनकर सभ कलाकार संगी सेहो बधाई के पात्र छथिन्ह जे प्रकाश जी के लोकसभ के सामने माथ ऊंच राखय मे कोनो कोर कसर नहि छोड़य छथिन्ह.
प्रकाशजी मिथिलाक नटुआ नाच शैली मे जे नाटक करय छथिन्ह ओ नाटक मे जान डालि दैत अछि. लोक के बांधिsक राखैत अछि. कुर्सी सं चिपकएने रहैत अछि. पेशकश एतेक नीक रहैत अछि जे लोक के समय के पते नहि चलय छनि.
नटुआ नाच शैली के प्रभाव अहां एहि बात सं बुझि सकैत छी जे दिल्ली-एनसीआर मे रहय वाला धिया-पुता सभ सेहो जमिsक आनंद उठौलक. बच्चा सभ सूत्रधार नीलेश जी और विपटा संतोष जीक एक्शन... डॉयलॉग पर जोर-जोर सं ठहाका लगाsक...थापड़ि बजाsक आनंद उठएलाह.
नीलेश जी और संतोष जीक अभिनय बड़ नीक रहलन्हि. चूड़क बनल छलाह मुकेश जी. मुकेश जी बड़ नीक कलाकार छथिन्ह. हिनकर अभिनय प्रतिभा कइटा नाटक मे देखबा लेल मिलल अछि. अपन भूमिका मे जान डालि दय छथिन्ह.
मुकेश जीक चूडक के रूप मे ई डॉयलॉग काफी नीक छल... संस्कार अछि हमर. तकिया कलाम वाला एहि डॉयलॉग पर जमि कs थापड़ि बाजल.
मुकेश जीक एकटा आओर बात दिल के छू लेलक जे ओ नाटक खत्म भेलाह के बाद कहलखिन्ह. मुकेश जीक कहनाय छलन्हि जे हम सभ कलाकार मिलि मास धरि मेहनत करि.... रिहर्सल करि नाटक करय छी मुदा एक नाटक के बाद ओहि मेहनत के कोई फल नहि मिलैत अछि. एकटा नाटक भेल नहि कि ओ मेहनत बेकार.
मुकेश जीक आग्रह छलन्हि जे अगर दिल्ली के बाद गाम-घर...अपन मिथिलाक दरभंगा... मधुबनी... सहरसा... पूर्णिया और विराटनगर...फारबिसगंज दिस सेहो एहि नाटक के करय के मौका मिलय तं मेहनत सफल मानल जाएत.
हिनकर कहनाय एकदम वाजिब छलन्हि. एहि सं हिनका सभ के अपन गाम-घर मे अपन लोक के संग नाटक करय के मौका तं मिलबे करतन्हि...गामक लोक के सेहो आधुनिक रूप मे कएल गेल नाटक देखय लेल मिलतन्हि.
अहुं सभ अगर अपना गाम दिस नाटक करबाबय चाहय छी तं स्पांसर करि अपना गाम दिस हिनका सभ के लs ज नाटक करा सकय छी. चूंकि सभ कलाकार गामे दिस के छथिन्ह तैं अहां सभ के सेहो बेसि तामझाम करय के जरूरत नहि पड़त.
फेर मैलोरंग के सभ कलाकार नीक अभिनय करय छथिन्ह. अपन भूमिका के संग पूरा न्याय करय छथिन्ह. हिनकर सभक डॉयलॉग सेहो नीक रहय छनि. एहि सं गामघर में अहां सभ के जसे मिलत. हिनका सभ के बस अहां सभ मौका दिऔ.
एहि बेरक नाटकक खास बात ईहो रहल जे एहि बेर नाटक के लेल टिकट के व्यवस्था छल. किछ लोक के ई शंका छलन्हि जे टिकट रखलाह पर बेसि मैथिल नहि अएताह. मुदा हुनकर शंका निराधार साबित भेलन्हि.
श्रीराम सेंटर खचाखच भरल छल. एकोटा सीट खाली नहि. लोक के भारी समर्थन मिललन्हि प्रकाश जीके. एहि सं उत्साह बढ़ैत अछि. एहि नाटक सं मिलल जोश सं ओ अगिला नाटक आओर उत्साह सं करताह.
नाटकक सभ कलाकार के हमर आओर हेलो मिथिलाक तरफ सं शुभकामना. अहां सभ एहिने मन लगाकs अभिनय करैत रहुं. अहां सभ गोटे नीक काज करि रहल छी. फिल्मी दुनिया मे सेहो अवसर देखैत रहुं आओर मिथिलक नाम रौशन करैत रहुं.